Тинчлик ҳақида кўргазма - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nТинчлик ҳақида кўргазма\nЧоп этилган 07 Апрел 2016\tКӯришлар: 1126\nХўжанддаги «Сомониён» санъат галереясида очилган расмлар кўргазмаси «Тинчлик – ҳар биримизга боғлиқ» деб аталган. Кўргазмага қўйилган суратлар Суғд вилоятининг Қирғизистон билан чегарадош Исфара ва Бобожон Ғафуров номли ноҳияларида яшаётган инсонлар ҳаётини акс эттирган.\n- Расмлар менга жуда ёқди. Очиқ чеҳраларда ҳаётдан мамнунлик шундайгина акс этиб турибди.\nРасмлар турли жойларда – тўйларда, отчопарда - улоқда, далаларда олинган. Мана шундай кўргазмаларни ташкил этиш ҳам қўшни халқларга бир-бирларини янада яхши таниб, англаб олишларига ёрдам беради, деб ўйлайман. Чунки санъат жуда катта кучга эгадир,- дейди Қирғизистоннинг Ўш вилояти ва Ўш шаҳрининг Суғд вилоятидаги ваколатхонаси ҳамда худди ана шу вилоят ва шаҳарнинг савдо-сотиқ ишлари бўйича масъул вакили Асқарали Мирмаҳмедов.\nКўргазмани ташкил этган «Тожикистон илм-техника зиёлилари уюшмаси» ижтимоий ташкилотининг асосий мақсади ҳам Суғд вилоятининг чегараолди минтақаларида яшаётган кишилар, биринчи навбатда, ёшлар ва ўсмирлар орасида дўстлик, тинчлик, бир-бирини тушуниш ҳиссиётларини кучайтиришдир.\nҚисқа давр мобайнида кўргазмани Хўжанд ва унинг атрофида яшаётган 600 нафардан ортиқ киши томоша қилди. Кўргазма ЮНИСЕФ, Буюк Британиянинг Тожикистондаги элчихонаси, Суғд вилояти ва Хўжанд шаҳри давлат ҳокимиятлари ижроия органлари дастури доирасида ташкил этилди.\nШу ўринда кейинги ойларда икки қўшни давлат – Тожикистон ва Қирғизистон халқлари орасида дўстликни мустаҳкамлашга қаратилган қатор тадбирлар ўтказилаётганини таъкидлаш жоиз. Масалан, Исфаранинг Ворух қишлоғида қирғизистонлик меҳмонлар иштирокида ўтказилган Наврўз дўстлик ва қардошлик байрамига айланиб кетди. Ўш шаҳар ҳокимининг биринчи ўринбосари Дамирбек Асқаров Тожикистонда бўлар экан, икки биродарлашган шаҳар Хўжанд ва Ўш орасидаги дўстона алоқаларни янада мустаҳкамлаш, ўзаро тажриба алмашиш ҳақида гапирди. У билан бирга келган ўшлик ишбилармонлар Хўжанд шаҳри саноат корхоналарида бўлиб, иш жараёни, тайёрланаётган маҳсулотлар билан танишдилар.\n45 йиллик ижодий фаолият\nХўжанддаги Тошхўжа Асирий номли вилоят кутубхонасида таниқли адиб ва журналист Дадахон Эгамзод ижодий фаолиятининг 45 йиллиги муносабати билан адабий кеча ўтказилди.\nКечада Тожикистон халқ шоири Аҳмаджон Раҳматзод, адабиётшунос олимлар, профессор Атахон Сайфуллоев, Субҳони Аъзамзод, адиб ва журналист Бобожон Икромов, вилоят кутубхонаси ходимаси Зуҳра Норматова, «Лочин» болалар газетаси муҳаррири Зебо Қурбонова кабилар Дадахон Эгамзод ижодининг турли қирраларига тўхталдилар.\nКутубхона ходимлари адиб ҳажвияларидан бири асосида тайёрланган саҳначани намойиш этишди.\nФаолиятини журналистикадан бошлаган Дадахон Эгамзод адабиёт майдонига ҳажвчи сифатида кириб келди. Шу пайтгача адибнинг «Нодир табассум», «Бешиккерти ё менинг уйланишим қиссаси», «Қайта қуриш лангари», «Минг бир кулги», «Ҳуркак қалдирғоч», «Балогардон» каби китоблари нашрдан чиққан. Шунингдек, рус тилидаги китоби ҳам ўқувчилар қўлига етиб борган.\nСеҳрли бармоқлар маҳсуллари\nИстаравшан шаҳридаги "Гулбоғи адибон" хиёбонида ёш ҳунармандлар асарларининг кўргазмаси бўлиб ўтди. Шаҳардаги халқ ҳунармандчилиги коллежи талабалари ясаган маҳсулотлар кўргазмани томоша қилишга келган кишиларни ҳайратга солди.\nГуруҳ талабалари қўл меҳнатларининг маҳсули - наққошлик, ўймакорлик, заргарлик, зардўзлик, пичоқчилик, каштачилик буюмларини кўп йиллик тажрибага эга бўлган маҳоратли ҳунармандларнинг ишларидан ажратиш қийин эди. Шунингдек, кўргазмага қўйилган гиламлар, миллий либослар, металдан ясалган буюмлар, сопол ўйинчоқлар атрофи томошабинлардан бўшамади.\nКўргазмада энг яхши деб топилган маҳсулотлар ижодкорларига Истаравшан шаҳар ҳукуматининг махсус совғалари топширилди.\nИстаравшандаги халқ ҳунарлари коллежи бундан етти йил олдин мамлакат Президенти, Миллат пешвоси муҳтарам Эмомали Раҳмоннинг бевосита ташаббуси ва қўллаб-қувватлаши билан очилганди.\n- Шу пайтгача ўқув юртимизни 300 нафардан ортиқ йигит-қиз битирди. Уларга асарлари дунё кўргазмаларида фахрли ўринларни олган уста ҳунармандлар дарс беришмоқда. Биз Наврўзга бағишланган кўргазмада шогирдларимиз асарларини кўрсатиш билан бирга, «Очиқ эшиклар куни»ни ҳам ўтказдик, - дейди коллеж директори Насриддин Хўжаев.\nҲозир коллежда 317 нафар ўқувчи халқ ҳунармандчилиги сирларини ўрганмоқда. Улар орасида Тожикистоннинг турли минтақаларидан келган ёшлар бор.\nЮбилейга яна бир туҳфа\nИстаравшан шаҳрида Тожикистон мустақиллигининг 25 йиллиги муносабати билан янги-янги замонавий бинолар қад кўтармоқда. Яқинда ана шундай бинолардан бири эшиклари очилди.\nБу замонавий, икки қаватли бинога Адлия маркази жойлашди. Унда кенг ва ёруғ 16та иш кабинети, мажлислар ва никоҳ заллари мавжуд.\nЯнги бинони фойдаланишга топширишда қатнашган Истаравшан шаҳар раиси вазифасини ижро этувчи Наим Набизода, Тожикистон Адлия вазирининг биринчи ўринбосари Абдуманнон Холиқзода шаҳарликларни яратилган бу қулайликлар билан табриклаб, уни бунёд этган қурувчиларга миннатдорчилик билдиришди.\nАдлия маркази "Созанда" қурилиш ташкилоти қурувчилари томонидан бунёд этилди. Мазкур қурилиш учун мамлакат Адлия вазирлиги 3 миллион 200 минг сомоний маблағ ажратди.\nАдлия марказининг очилиш маросими куни янги оила қураётган икки жуфт келин-куёв никоҳи қайдга олинди. Ёшларга шаҳар ҳукуматининг махсус совғалари топширилди.\nТўйболалар рақсга тушишди\nДавлат ҳокимияти Спитамен ноҳияси ижроия органи ташаббуси билан камтаъминланган оилалар фарзандлари - ўн бир нафар болакайнинг суннат тўйи ўтказилди. Тўй ноҳия марказидаги ҳашаматли "Спитамен" тўйхонасида бўлиб ўтди.\nНоҳия раиси вазифасини бажарувчи Сулаймонзода Акрам Раҳим номидан унинг биринчи ўринбосари Рауф Сангиний тўйболаларни табриклади.\nТўйболаларга ноҳияда яшаётган ҳожилар, ишбилармонлар томонидан тайёрланган совғалар топширилди. Спитамендаги Шукур Бурҳон номли мусиқали драма театри ва ноҳия маданият бўлими санъаткорлари ижросидаги куй-қўшиқлар тўйга ўзгача файз киритди. Болакайлар шўх мусиқа садолари остида қувнаб-қувнаб рақсга тушишди.\nМамлакатимизда нишонланадиган бошқа байрамларда ҳам хайрия тадбирларини ўтказиш яхши анъанага айланган. Суннат тўйларидан ташқари, камтаъминланган оилалар фарзандларининг никоҳ тўйлари ўтказилади. Муҳтож оилаларга озиқ-овқат, рўзғор буюмлари, бошқа зарур нарсалар етказиб бериб, беморлар ва қариялар аҳволидан хабар олинади.\nБугун: 05-08-2020 01:13:41


Иордан дарëсининг ғарбий соҳилида жойлашган Женин шаҳрида Исроил ҳарбий хизматчилари “ Ал-Ақса жафокашлари бригадаси” жангарисини ўлдиришди.\n30 октябр 2020, Тошкент вақти: 03:33\nБеш киши ҳибисга олинган.\nГуруҳ исроилликларга қарши қатор ҳужумлар ва терактлар ўтказганида айбланмоқда.\nКейинги кунларда Рамоллоҳ ва Наблус шаҳарлари яқинида ўтказилган тунги рейдлар давомида ўн фаластинлик ҳибисга олинди.\nТулкарм шаҳрида олти кун олдин “ Ал-Ақса жафокашлари бригадаси”нинг маҳаллий лидери ўлдирилганидан сўнг комендантлик соати жорий этилган.


“Озодлик” мухбири шафқатсиз калтакланди\n1 июнь куни “Озодлик” радиосининг Сирдарё вилояти бўйича мухбири Лобар Қайнарова Гулистондаги ўз уйи олдида шафқатсиз калтакланди. Айни пайтда у шифохонага ётқизилган.\nШу куни Лобар вилоятнинг Ховос туманида ўтказилган суд жараёнини ёритиш учун бориб, соат 17 лар атрофида у ердан қайтиб келаётган эди. Орқасидан кузатиб юрган 1 эркак ва 2 аёл Лобарни кўп қаватли уйнинг подъездига судраб кириб, калтаклай бошлади.\nҲужум қилганлар Лобарнинг ҳомиладор эканини билиб, атайин қорнига зарба берган. Юз-кўзлари, боши, буйрак қисмига аёвсиз тепиб, урган. Зўравонлар Лобарнинг овоз ёзиш ускуналари, овозлар ёзилган дискетларини тортиб олди.\nВилоят шифохонаси нейрожарроҳлик бўлими мудирининг билдиришича, айни пайтда Лобарга бош мия чайқалиши ташхиси қўйилган.\nГулистон шаҳри ички ишлар бўлими вакили майор Акбар Ашуровнинг сўзларига қараганда, ички ишлар ходимлари шифохонада ётган Л.Қайнарова билан суҳбатлашиб, баённома тузган. Бу иш 4-миттитуман участка нозири томонидан ўрганилмоқда. Айни пайтда Лобарни калтаклаганларнинг шахси аниқланган.\nСўнгги вақтларда Лобар сирдарёлик мухолифат вакиллари фаолиятига доир бир неча лавҳалар тайёрлаган эди. Шундан сўнг, Лобарнинг айтишича, баъзилар ундан сиёсатга аралашмасликни, акс ҳолда унга оиласи орқали таъсир ўтказиш чоралари кўрилиши мумкинлигидан огоҳлантирган.\nЛобар калтаклаганлардан бирини танишини, бу ҳақда ички ишлар ходимларига кўрсатма берганини ҳам маълум қилди.\n“Озодлик” радиоси ўз мухбирига қилинган ҳужум муносабати билан Ўзбекистон Ташқи ва Ички ишлар вазирликлари, Сирдарё вилояти ҳокимлигига мактуб йўллаб, айни ҳолат юзасидан қатъий чоралар кўрилишини сўради.


Илҳом Мўминжонов: "Пахтакор" ва "Бунёдкор"дан икки нафар ёш футболчини кузатаяпмиз" / CHAMPIONAT.asia\nИлҳом Мўминжонов: "Пахтакор" ва "Бунёдкор"дан икки нафар ёш футболчини кузатаяпмиз"\n07 апр 11:18\nПро-лиганинг 3-туридан ўрин олган "Нефтчи" - "Истиқлол" (2:0) учрашувидан сўнг мезбонлар бош мураббийи Илҳом Мўминжонов матбуот анжуманида иштирок этди.\nБугунги ўйинга шогирдларимиз билан астойдил тайёргарлик кўрдик. "Истиқлол" сафида бир қатор иқтидорли футболчилар ўйнайди. Шу сабаб рақибни жиддий ўрганиб чиқдик. Биринчи бўлимнинг 25-дақиқасига қадар юқори прессинг эвазига иккита гол киритдик. Жамоамиз ўйини биринчи бўлим охирларига келиб бир оз сустлашди. Шундан келиб чиқиб рақибимиз тўпни кўпроқ назорат қила бошлади.\nИккинчи бўлимда яна ўз ўйинимизни намойиш этишни бошладик. Хавфли вазиятлар, рақиб дарвозасига тўп киритиш учун имкониятларимиз юзага келди. Гарчи иккинчи бўлимда гол киритмаган бўлсак ҳам биринчи бўлимда рақиб дарвозасига киритилган иккита тўп бизга якунда ғалаба келтирди. Мазкур ғалаба билан "Нефтчи" клуби раҳбарияти, футболчилар ҳамда жамоамиз мухлисларини табриклайман.\n- Абдул Азиз Юсупов ва Отабек Зокировларнинг майдонга тушмаётганликлари сабаби нима?\n- Клубда жами 25 нафар футболчи рўйхатдан ўтган. Ўйлашимча, барча футболчилар бир хил савияга эга. Ҳозир биз жисмонан ва руҳан тайёр футболчиларни майдонга тушираяпмиз. Ҳали чемпионат учрашувлари олдинда, Зокиров ва Юсуповлар ҳам албатта бизга ёрдам беришади. Бугун Шерзод Каримов бир оз бетоб эди, у ҳам навбатдаги учрашувларда бизга ёрдам беришига ишонамиз.\n- Сўнги икки тур мобайнида жамоангиз тезкор гол киритишнинг уддасидан чиқди. Сиз томондан берилган кўрсатма шундай эдими?\n- Биринчи турда "Олимпик" жамоасига қарши ўйинда ҳам ўзларинг гувоҳ бўлдинглар, биринчи бўлимда вазиятлардан фойдалана олмадик. Ўша ўйинда 30-минутдаёқ 3:0 ҳисобга эришсак бўларди. Биз машғулотларда юқори прессинглар устида ишлаяпмиз. Тўп рақибга ўтганида прессинг эвазига қайтариб олишни мақсад қилганмиз. Бу машғулотларда тайёрланган услуб. Бугунги ўйинда ҳам 70-80 дақиқаларда яна гол киритсак бўларди. Футболчиларимиз жисмонан кучли, чарчаб қолишмаяпти. Афсус бугун легионер ҳужумчимиз Марко Обрадович гол кирита олмади. Бугунги ўйинда 6:0 ёки 7:0 ютсак ҳам бўларди.\n- Ҳозирги таркиб билан Суперлигага чиқишга ишонасизми? Ёки давралар оралиғида таркибни янада кучайтириш мақсади борми?\n- Биз ушбу футболчилар билан Суперлигага чиқишни мақсад қилганмиз. Ҳали вақт кўрсатади. Ҳозирча ушбу футболчиларнинг ўйинларидан қониқаяпмиз. Ёрдамчи мураббийларимиз "Пахтакор" ва "Бунёдкор"дан икки нафар ёш футболчиларни кузатишмоқда, балки уларни таркибга жалб этармиз.\nИлҳом Мўминжонов: "Мавсумни қўл остимиздаги футболчилар билан якунлаймиз" 25\n“Бир футболчи тарихи”. Захира футболчисидан терма жамоа сардорига айланган Aртём Дзюба ҳақида 2\nИлҳом Мўминжонов: "Акбар Тўраев машғулотларда жароҳат олди" 12\nПро лига. "Нефтчи" Нукусда ғалаба қозонди, "Олимпик"дан 6:0 40\nСиз кутган интервью: Суперлиганинг 5-тур қахрамони Мўмин Мелиев “Машъал”нинг зарарига ишлаган гол ҳақида нима дейди? 80\n07 апр 11:45:04\nОлга Муминжонов Олга Нефтчи Бутун Узбекистон сизга бефарк эмас Омадингизни берсин\n07 апр 11:37:52\n07 апр 11:33:58


(«Отамнинг ўгитлари» туркумидан)\nБирон нохуш хабар бўлса, у бутун маҳаллага яшин тезлигида тарқалади. Бир маҳалладошимизнинг йигирма яшар ўғли хорижда бахтсиз ҳодиса туфайли ҳалок бўлди.\nБу воқеани эшитган борки, ҳали ўн гулидан бир гули очилмаган йигитга ҳам, бағри қон бўлиб «вой, болам»лаб бўзлаётган ота-онасига ҳам чин дилдан ачинишди. Тўғрироғи, бу воқеани эшитган борки, ўзини тутолмади, йиғлаган ҳам, йиғламаган ҳам йиғлади. Ҳамма у хонадонга бориб таъзия билдириб чиқар, кимданки ёрдам керак бўлса, ҳамма хизматга шай бўлиб турди. Маҳалла-кўй бошқача-да, ана шундай кунларингда асқатади. Ахир, Махтумқули айтади-ку: «Урса, сўкса, хўрласа ҳам эл яхши», деб. Хуллас, уч кун деганда тонгги соат бешларда майитни олиб келишди. Жанозани пешин пайтига белгилашди.\nЭнг ёмони, ўша куни бир маҳалладошимизнинг уйига келин тушаётганди. Маҳалланинг кўпни кўрган фаоллари бориб, тўй эгасини огоҳлантириб келишган эди. «Майли, тўйингни қил, аммо ана у матоҳингнинг овозини сал пастлатиб қўй, у ерда қон ютиб туришибди, уларнинг кўнглига ҳозир соз сиғмайди, биласан. Бир маҳалламиз-а…»\nТўй эгаси «хўп, акалар, сизлар нима десангингиз шу», деб қолибди, аммо келин келганида ўз билганини қилиб, карнай- сурнайни варанглатиб юборди денг. Гарчи ўша азадор оила билан тўй берувчи хонадон ўртаси узоқроқ бўлса-да, жаноза ўқилаётган пайтида карнай-сурнайнинг овози эшитилиб турди. Жанозага тўпланганлар бошини «ҳа, аттанг» дегандай чайқаб қўярди.\nБу воқеадан жуда таъсирландим. Беихтиёр ўзимнинг тўйим бўлган даврлар ёдимга тушди. 1978 йил эди ўшанда. Отам мени уйлантириш тадоригини бошлаб юборди. Шу орада бир ҳаммаҳалламиз ўтиб қолди. Отам тўйнинг вақтини пича чўзди. Ўша кишининг маъракалари ўтиб бўлгач, тўйни бошлаб юборди. Тўй куни ёнига маҳалланинг икки-уч гапга етарманларини олиб, тугунга у-бу солиб, азадор оиланикига йўлга тушди.\nБориб, оиланинг каттасига: «Тўй бошлаб қўйган эдик, шунга сизлардан рухсатга келдим. Тўғри, ҳозир кўнглингизга бу гаплар сиғмайди, аммо нима қиламиз, ҳаммамизнинг ҳам бўларимиз шу», — деган экан. Улар:\n— Ота, биз ожиз бандамиз, Худонинг хоҳлагани. Энди нима деймиз, ҳаммасидан хабаримиз бор. Сизга раҳмат. Гарчи молингизни сўйган бўлишингизга қарамай, отамнинг маъракалари ўтгунча кутдингиз. Имон бойи бўлинг, биздан рухсат, тўйингизни бошлайверинг, — деган экан.\nОтам қушдек енгил бўлиб қайтгач, тўйни бошлаб юборган эди. Қўни-қўшни, қариндош-уруғнинг музлатгичларига бериб юборган гўштларни олдириб, қозон остиргани ёдимга тушди.\nЭҳ, ўша йиллари одамлар ўртасида қадр-қиммат, аҳиллик кучли эди. Ҳатто маҳаллада биров ўтиб қолса, отам уйда уч кунгача телевизор қўйдирмасди. Қўшнимиз азада ўтирса, бизнинг кўнглимизга соз сиғадими, дерди. Ўша пайтларда булар менга эриш туюлган бўлса, бу гапларда инсоний фазилатлар, одамгарчилик бўлганини энди-энди сезяпман.\nЯнги уйланган йилларим «Весна» деган магнитофоним бўларди. Томорқада отам буюрган ишларни келинингиз билан биргаликда қилиб юрган эдим. Ёшлик-да, юрагимиз жўшиб турган пайт эмасми. Магнитофонни далага олиб чиқиб, варанглатиб қўйибман денг. Бир пайт баланд овозни эшитиб, отам уйдан чиқиб келди. Келиннинг олдида койишни эп кўрмади шекилли, мени имлаб чақирди.\n— Собир отанинг ўтганига етти кун ҳам бўлмади, ўғлим, бу ишингиз яхши эмас. Эшитган қулоқ нима дейди. Дарров анавининг унини ўчиринг, ичкарига кириб эшитинглар.\nМен бўлсам, раҳматли Собир отанинг вафот этганини ҳам эсимдан чиқариб юборган эканман. Дарров магнитофонни ўчириб, ичкарига киритиб қўйдим.\nОтамнинг эл билан бўл, болам, ўз элингдек жой борми. Элинг ёнса, ён, куйса куй. Урса, сўкса, хўрласа ҳам эл яхши, деган ўгитлари қулоғим остида жаранглайди.\n09:14, 21.12.2018 ✔73\n09:13, 21.12.2018 ✔75\n«Келинг, бирга яшайлик, дадажон!»\n17:33, 13.12.2018 ✔77\nАёли ва боласини кўчага ҳайдаб, ёшига уйланган бу эркак тутган йўл қанчалик тўғри?!\n✔ 73  09:14, 21.12.2018\n✔ 75  09:13, 21.12.2018\n✔ 77  17:33, 13.12.2018\nҚизни ким тарбиялаши керак?\nҚайнота- қайнонанинг кўнглини озгина меҳр, бирозгина эътибор билан ҳам тоғдек кўтариш мумкин.\n✔ 113  17:44, 06.12.2018\n✔ 127  17:44, 06.12.2018


Россияда COVID-ўлимлар бўйича янги антирекорд қайд этилди. Мамлакатда коронавируснинг янги тўлқини кузатилмоқда - Daryo\n15:26, 13.10.2021 16868\nРоссияда COVID-ўлимлар бўйича янги антирекорд қайд этилди. Мамлакатда коронавируснинг янги тўлқини кузатилмоқда\nРоссияда COVID-19 нинг янги тўлқини юз бермоқда, бунга коронавирус дельта («ҳиндча») штамми билан боғлиқ вазият сабаб бўлган.\nРоссияда кетма-кет саккизинчи кун COVID-19 дан суткалик ўлимлар сони 900 кишидан ошди. Ўтган бир кеча-кундузда инфекция юқтирганлар сони 28 717 кишини ташкил қилган, 21 801 бемор касалликдан тузалган, 984 киши вафот этган. Умуман олганда, Россияда пандемия даврида касалликдан 219 329 та ўлим қайд этилган.\nРоссия пойтахти Москвада коронавирусга чалинганлар сони кескин ошди, ўтган суткада пойтахтнинг яна 4 410 аҳолисида инфекция қайд этилган. Шу сабабли Москва маъмурияти ресторанларга ташриф буюрувчиларнинг QR-кодларини текшириш тизимини қайта жорий қилиш зарурлигини муҳокама қилмоқда. Қайд этилишича, агар пойтахтда касалланиш ҳолати кунига 6-7 мингтага етса, QR-код тизимини қайтариш мумкин. Шаҳар ҳокимияти москваликлардан транспортда, дўконларда ва бошқа жамоат жойларида ниқоб тақиш ва қўлқоп кийиш режимига қатъий риоя қилишни сўради.\nМаданий-кўнгилочар тадбирларга кираверишдаги QR-кодлар тизими аллақачон Россиянинг 26 ҳудудида жорий қилинган. Кириш учун QR-код тизими 22 та ҳудудда кафе ва ресторанларга, 25 та ҳудудда спорт тадбирларига, 13 та ҳудудда меҳмонхонага ташриф буюриш учун жорий этилган.\nРоссия ҳудудларида янги чекловлар ўрнатилди\nМаълум қилинишича, Калининград вилоятида «COVID-19 билан боғлиқ ўта оғир вазият» туфайли мунтазам тиббий ёрдам кўрсатиш тўхтатилиши, кафе ва ресторанлар (8 октябрдан уларга сертификатсиз кириш тақиқланган) билан бирга барча жамоат жойларида QR-код тизими жорий этилиши мумкин. Ҳозирда Новосибирск, Свердловск ва Смоленск вилоятлари, Карелия, Мари Эл ва Коми Республикасида QR-код тизимининг у ёки бу шаклда жорий этилиши эълон қилинган.\nМосквада бир қатор соҳалардаги иш берувчилар ходимларнинг камида 60 фоизини 15 июлгача биринчи доза билан, 15 августгача эса иккинчи доза билан эмланишини таъминлаши керак эди. Брянск вилоятида 28 июнь куни амалдорлар ва оммавий тадбирлар ишчилари, шунингдек, турли соҳа ходимларининг камида 60 фоизини эмлаш ҳақида эълон қилинганди. Тверь вилоятида айрим тоифадаги фуқароларнинг 60 фоизи 18 июлгача биринчи компонент билан, 18 августгача иккинчи доза билан эмланиши шарт эди. Санкт-Петербургда амалдорлар ва давлат хизматчилари учун мажбурий эмлаш жорий этилган, уларнинг 65 фоизи 15 августга қадар эмланиши керак эди.\n3 октябрь куни Тамбов вилоятида эмланиши керак бўлган кишиларнинг ҳаммасини ноябрь ойининг бошига қадар тўлиқ эмлашга қарор қилинди. Нижегород вилоятида 7 октябрдан бошлаб саноат ишчилари учун мажбурий эмлаш жорий этилган. Баъзи тоифадаги ишчиларнинг камида 60 фоизи эмлашнинг биринчи компонентини 25 июлгача, иккинчисини 30 августгача олиши керак эди. Свердловск вилоятида 25 октябрда амалдорларнинг барчаси эмланиши керак. Ленинград вилоятида 15 ноябрдан бошлаб иш берувчилар таълим, соғлиқни сақлаш ва ижтимоий ҳимоя соҳасидаги ходимларнинг ҳаммасини вакцинациядан ўтказиши шарт.\nМосквада коронавирусга қарши кураш чоралари\nҚайд этилишича, 2020 йил 5 мартдан пойтахтда коронавирус билан боғлиқ вазият туфайли юқори шайлик режими жорий қилинган. Иш берувчилар ходимларнинг ҳароратини ўлчаши ва ҳарорати юқори бўлганларни ишдан бўшатиши лозим. Ўткир респиратор вирусли инфекция белгилари пайдо бўлганда, аҳоли дарҳол тиббий ёрдамга мурожаат қилиши шарт. Шунингдек, Москвадаги иш берувчиларга ходимларни иложи борича масофадан ишлаш режимига ўтказиш тавсия этилади. Бундан ташқари, Москва мэри Сергей Собянин бир-икки ҳафта ичида пойтахтда кенг кўламли COVID-19 экспресс-тест тизимини жорий этишга ваъда берди.\nРасмийларнинг фикрича, мамлакатда касалланишнинг кескин ўсишига сабаб кузги мавсумнинг бошланиши бўлиб, у ўткир респиратор вирусли инфекцияларга чалинишнинг кўпайиши, шунингдек, фуқароларнинг таътилдан ва дала ҳовлилардан оммавий равишда қайтиши, мактаб фаолиятининг қайта тикланиши ҳолатида алоқалар сонининг кескин кўпайиши билан тавсифланади.\nШу билан бирга, терапевт-врач, клиник фармаколог Андрей Кондрахиннинг фикрича, сўнгги кунларда коронавируснинг тез тарқалиши ва оғир кечиши дельта штамми билан, шунингдек, россияликларнинг эпидемияга қарши чораларга бепарво муносабати билан боғлиқ. Шифокорнинг айтишича, одамлар ушбу хавфли вирус билан касалланса-да, шифохонага бормасдан уйда даволаниш орқали инфекциянинг янада кенг тарқалишига замин яратмоқда.\nМавзуга доир: Ҳеч қайси вакцина коронавирусдан 100 фоиз ҳимоя қилмайди. Бу нормал ҳолат! Москваликларнинг қанчаси эмлангандан кейин ҳам касалланиши мумкинлиги ҳисоблаб чиқилди\n14:26, 10.01.2022 71421\n16:09, 04.01.2022 51851\n16:44, 10.01.2022 58853\n13:29 Бугун 3\n13:23 Бугун 3924\n12:59 Бугун 4117\n12:30 Бугун 1894\n12:09, 25.01.2022 102899\n00:52 Бугун 76110\n02:41 Бугун 65584\n00:19 Бугун 65210


Янги келишув мардикорлар жонига аро киради...ми?\n01 декабр 2020, Тошкент вақти: 17:04\n“Ўзбекистонда Россия фуқаролари ҳамда Россияда Ўзбекистон фуқароларининг меҳнат фаолияти ва ишчи мигрантлар ҳуқуқларини ҳимоялаш тўғрисида” Ўзбекистон ва Россия ўртасида эришилган ҳукуматлараро келишув ратификация учун 27 август куни Россия Давлат думасига тақдим этилди.\nДума расмийлари бу келишув Россияда меҳнат қилаётган юз минглаб ўзбекистонлик ишчи мигрантлар ҳуқуқларини ҳимоя қилишда муҳим рол ўйнайди, деган фикрда.\nДавлат думасининг МДҲ масалалари қўмитаси аппарати раҳбари Мария Лазутова ишчи мигрантлар ҳуқуқларини ҳимоялаш бўйича Ўзбекистон ва Россия ўртасида шу пайтгача икки томонлама кенг қамровли келишув бўлмагани, балки алоҳида-алоҳида меъёрий ҳужжатлар бўлганини айтди. Ратификация учун Думага берилган ҳукуматлараро келишувда Россияга борган Ўзбекистон фуқароларининг ҳаммаси меҳнат шартномаси асосида ишлаши шарт қилиб белгиланган.\n“Ҳамма меҳнат шартномаси асосида ишлайди. Иккинчидан, тиббий хизмат меҳнат билан таъминловчи ҳисобидан амалга оширилади. Ишчи мигрантлар ҳар қандай маълумот, жумладан, меҳнатга қанча ҳақ тўланиши ҳақида маълумот олиш ҳуқуқига эга. Шунингдек, улар истаган пайтда шартномани бекор қилиш ҳуқуқига эга. Бунинг учун ҳар бир давлат, жумладан, Россия ушбу меҳнат муҳожири учун гарант ролини ўйнайди”, – деди Давлат Думаси расмийси.\nКелишувда ўзбекистонлик меҳнат муҳожирлари учун тўланадиган ҳақ айни лавозим ёки айни ишда ишловчи Россия фуқароларига тўланадиган ҳақдан кам бўлмаслиги назарда тутилган.\n“Бу шахс Россия Федерациясида қанча муддат ишлагани ва қанча ҳақ олгани тўғрисида ҳужжат берилади. Россияда ишлаб топилган пулни ҳеч қандай тўсиқсиз Ўзбекистонга жўнатиш имконияти яратилади. Меҳнат муҳожири солиқни ўзи келган давлатда тўлайди. “Солиққа тортиш қабул қилувчи давлат қонунлари асосида ҳамда Россия Федерацияси ва Ўзбекистон Республикаси ўртасида амал қилаётган солиқ ҳақидаги халқаро битимлар асосида амалга оширилади”, дейилган ҳужжатда”, – деди М.Лазутова.\nМария Лазутованинг “Озодлик”ка айтишича, ратификация қилиш учун Думага берилган келишувда Россияда меҳнат қилаётган ўзбекистонлик муҳожирлар билан кўнгилсиз воқеалар юз берса, уларга ёрдам кўрсатилиши ҳам назарда тутилган.\n“Худо сақласин, агар иш берувчи айби билан меҳнат муҳожири жароҳат олса ёки нобуд бўлса, қабул қилувчи томон, биз уларга ижтимоий имтиёзлар берамиз, жумладан, пенсия билан таъминлаш мажбуриятини зиммамизга оламиз. Барча тўловлар, жумладан, уларнинг бир жойдан бошқа жойга олиб борилиши учун харажатлар қопланади. Агар меҳнат муҳожири иш берувчи айби билан ўлса, жасадни манзилга етказиш сарф-харажатини муҳожир ишлаган давлат ўз зиммасига олади. Унинг мол-мулки, шунингдек, марҳум ишлаб топган пул маблағи унинг оиласига етказилади” – деди Давлат думаси расмийси.\nМария Лазутова сўзларига кўра, ратификация учун Думага тақдим этилган келишувда меҳнат муҳожирлари Ўзбекистондан Россияга ёки Россиядан Ўзбекистонга борганда уларнинг дипломлари ортиқча расмиятчиликсиз тан олинади.\nЯнги келишув 11 сентябрь куни ратификация қилиш учун Давлат думасида овозга қўйилади.


Украиналик боксчи Макгрегорга машғулотларда ёрдам бермоқчи\n9 август, 2017, 16:34\nUFC чемпиони Конор Макгрегор бокс бўйича беш вазн тоифасининг собиқ жаҳон чемпиони Флойд Мейвезерга қарши бўладиган жангга тайёргарликни давом эттирмоқда. Бир неча кун олдин ирландиялик жангчининг спарринг рақиби Поли Малиньяжи жанжалли тарзда Макгрегорнинг машғулотлар лазерини тарк этган.\nМейвезер – Макгрегор тўқнашуви олдидан супер жанглар ташкил этилади\nШундан сўнг Малиньяжи ва Макгрегор бунга матбуотни айблаган. Шу орада эса иккинчи ярим енгил вазн тоифасида жаҳон чемпиони Василий Ломаченко UFC чемпионига спарринг рақиб бўлиш учун таклиф юборган ва буни ўзининг твиттер саҳифасига жойлаган.\nБу ерда у: “Конор, сенинг нималарга қодирлигингни текшириш учун спарринг шерик зарурми? Қўнғироқ қил”, деб ёзган.\nБироқ ҳозирча, бу таклифга Макгрегор томонидан бирор бир жавоб берилганича йўқ. Эслатиб ўтамиз, Мейвезер ва Макгрегор ўртасидаги жанг бокс қоидалари бўйича 26 август куни Лас-Вегасда бўлиб ўтади.


Фақат АҚШнинг ўзида ҳар 40 сонияда кимдир инсультни бошидан ўтказади. Ўзбекистондаги статистика натижалари ҳам қувонарли эмас – «зарба» (лотинча insultus) қурбонлари йилига бир неча ўн минг кишини ташкил этади.\nИнсульт нима ўзи\nМиядаги қон айланиш тизимида келиб чиққан жиддий (кескин) муаммо инсульт деб аталади. Сабаблари турли хил узилишлар бўлиши мумкин. Биргина мияга қон қуйилиши касалликнинг барча турларига омил ҳисобланмайди — бу кўриниши геморрагик инсульт деб номланади. Қон оқимини тўсувчи тромблар ҳосил бўлиши ишемик инсультни келтириб чиқаради.\nИкки ҳолатда ҳам инсульт яхши якун топмайди. Биринчисида йиғилган қон асаб толаларига босим ўтказади ва улар ишлашдан тўхтайди. Ишемик инсультда мия ҳужайраларига керакли озиқ ва кислород етиб бормаслиги натижасида улар нобуд бўлади.\nМиянинг қайси қисми зарарланса, у иштирок этувчи неврологик функция ҳам ишдан чиқади. Кимдир нутқ қобилиятини йўқотади. Кимдадир қисман ёки тўлиқ фалажлик юзага келади. Нафас олишга тўсқинлик қилувчи муаммолар ҳам кимнингдир бошидан ўтиши мумкин. Яна кимдир вафот этади.\nСтатистика маълумотлари кўра: инсультга учраганларнинг 31 фоизи алоҳида эътиборга муҳтож бўлиб қолади, 20 фоиз беморлар мустақил юра олмайди, фақатгина 8 фоиз ҳолатларда реабилитация жараёнидан одатий ҳаёт тарзига қайтиш кузатилади.\nЭнг ачинарлиси инсульт хавфини олдиндан тахмин қилиш мушкул. Уни бекорга зарба деб аташмаган: ўткир мия бузилишлари тўсатдан ва тез ривожланади. Кўпинча ҳеч қандай аломатсиз: ҳозиргина кулиб, ҳазиллашиб турган одамга 2 дақиқадан сўнг тез ёрдам чақиришлари мумкин.\nХавф гуруҳида кимлар бор\nБаъзи одамларнинг инсульт чалиниш эҳтимоли қолганларга нисбатан юқорироқ. Улар орасида қуйидагилар кўп учрайди:\nқон босимидан (гипертония) азият чекувчилар (энг кенг тарқалган);\nюраги хасталар (масалан, юрак етишмовчилиги ёки аритмия яъни юракнинг тез уриши);\nқандли диабети бор кишилар (диабет томирларни зарарлантиради ва бош мияда қон қуйилиши хавфи ортади)\nмаълум бир дори воситасини қабул қилувчилар, (масалан, эстроген миқдорини ўзгаришига сабаб бўлувчи препаратлар);\nкам ҳаракат турмуш тарзи эгалари;\nқонида холестерин баланд бўлган беморлар;\n55 ёшдан ошганлар (55 ёшдан кейинги ҳар ўн йилликда инсульт хавфи каррасига ортади);\nинсульт билан оғриганларнинг қариндошлари (генетик касаллик ҳисобланади);\nэркаклар (аёлларда эҳтимоллик даражаси паст).\nМабодо юқоридагилардан бирортаси сизга таниш бўлса, ўзингизга эътибор беришингиз шарт. Ҳаттоки, бугундан бошлаб.\nИнсультнинг олдини олиш чоралари қандай?\nИнсультдан профилактика аввало ҳаёт тарзини мувофиқлаштиришдан бошланади. Нуфузли Mayo Clinic тадқиқот уюшмаси экспертлари фикрига кўра, биринчи навбатда:\n1. Вазнингизни назорат қилинг\nОртиқча вазн ўзи билан биргаликда инсульт хавфини оширувчи бир неча омилларни олиб келади. Булар қаторига артериал қон босими, юрак қон-томир касалликлари ва диабетнинг ривожланиши ҳам киради. Атиги 4-5 ортиқча килограммдан халос бўлиш ҳам инсультдан қочиш имкониятларингизни сезиларли даражада оширади.\n2. Сабзавот ва меваларни кўпроқ тановул қилинг\nКунига камида 4-5 порция. Олма, карамли салат, гриллда тайёрланган сабзавотлар ва бошқалар. Ўсимликлар артериал босимни туширади ва томирларнинг эластиклигини яхшилайди.\n3. Чекишдан воз кечинг\nЧекувчилар бор жойлардан ҳам. Чекишнинг пассив тури актив тури билан мос равишда томирларга ўз таъсирини кўрсатади.\n4. Мунтазам жисмоний машқлар билан шуғулланинг\nЖисмоний фаоллик инсультнинг барча турлари хавфини камайтиради. Айниқса очиқ ҳавода: юриш, югуриш, сузиш, велосипедда учиш, енгил ҳаракатли фитнесс...\nМашқлар тизимли таъсир кўрсатади. Вазн йўқотишга қон томирлари ва юракнинг умумий ҳолатини яхшилайди, стрессни камайтиради. Иложи борича кунлик машқларингиз давомийлигини 30 дақиқага етказишга ҳаракат қилинг.\n5. Алкоголдан узоқ юринг\nИчиш айниқса артериал гипертония билан оғрувчи беморларга хавфли.\n6. Таркибида трансёғ мавжуд маҳсулотлардан камроқ истеъмол қилинг\nТрансёғлар томирда тромблар ҳосил бўлиш эҳтимолини оширади. Шунинг учун фастфуд, тайёр пишириқлар, чипслар, крекер ва маргаринлардан камроқ тановул қилган маъқул.\n7. Қон босимингизни назорат қилинг\nҚон босимингиз 130/80 даражадан ортишига йўл қўйманг. Агар шундай ҳолат рўй берса, дарҳол терапевт билан маслаҳатлашинг.\n8. Диабетни ўтказиб юборманг\nКасалликни эрта босқичларида сездирувчи аломатлар мавжуд. Ўзингизга эътиборли бўлинг.\nАфсуски, инсульт олдини тўлиқ олишнинг иложи йўқ. Шунинг учун, профилактикадан ташқари у билан ўзингиз ёки атрофдагилар дуч келганда зудлик билан нималар қилиш кераклигини ҳам билиб қўйган маъқул. Бу ҳақда кейинроқ...\nТаиландда компьютер ўйинларига муккасидан кетган ўсмир инсультдан вафот этди\n23:15 / 21.06.2019\nОлимлар узоқ давом этувчи иш куни хавфли эканини маълум қилишди\n16:08 / 12.11.2018


Тошкент мегаполис шаҳарлар қаторига қачон киради? – HURRIYAT\n1 yil oldin Behzod 127\nМамлакатимиз кун сайин улкан индустрия ўлкасига айланиб бормоқда. Шаҳарларимиз янгитдан чирой очиб, серҳашам бинолар, кўп қаватли иморатлар кўркам қиёфа касб этаётир…\nБМТнинг сўнгги маълумотларига қараганда, Токиода 37 миллион, Деҳлида 29 миллион, Шанхайда 26 миллиондан кўпроқ, Мехико ва Сан-Паулуда 22 миллион аҳоли истиқомат қилади. Улар мегаполис шаҳарлар қаторида рўйхатга олинган. Энг қизиғи, бу шаҳарларнинг йўллари кенг ва равонлигидан енгил машинада бемалол шаҳар айланиш мумкин. Расмий маълумотларга кўра, пойтахтимиз Тошкентда уч миллионга яқин аҳоли яшайди. Келиб-кетувчилар, рўйхатсиз яшаётганлар бундан мустасно. Лекин беихтиёр: “Нега пойтахтимиз кўчаларида одамлар бемалол машинада юролмайди?” — деган савол туғилади. Ҳали биронта хориждан келган турист енгил машинани ижарага олиб, шаҳар айланганини эшитмадик (балки дуч келмагандирмиз).\nТошкент — мамлакатимиз пойтахти, унинг кўркам ва сокин бўлишини ҳаммамиз истаймиз. Кейинги йилларда пойтахтимизда олиб борилаётган бунёдкорликларга ҳамманинг ҳаваси келмоқда. Биргина қурилиши жадал кетаётган “Тошкент Сити”даги гўзал манзаралар Ватанимиз остонаси бўлган азим кентимизнинг чиройи кундан-кунга очилиб бораётганидан далолат беради. Лекин энг катта шаҳримизнинг марказий йўллари учун ҳали қилинажак ишлар кўп. Йўлларнинг айримлари олти қаторли, қолганлари эса тўрт-уч қаторли. Машиналар кўплигидан уч полосали йўлда беш қатор бўлиб ҳаракатланиш оддий ҳолга айланган. Бир-бирига тегиб кетадигандек юраётган уловларни кўриб, баъзан хавотирга тушасан киши.\nАйниқса, кўпгина иншоотлар, бозорлар, муҳташам савдо бинолари, айрим ташкилотларнинг олдидан ўтган катта йўлнинг биринчи қаторини эгаллаб турган енгил автомашиналар сафи кун сайин ортиб бормоқда. Бу эса автотранспортларнинг йўл қоидасига амал қилиб ҳаракатланишига жиддий тўсиқ бўлиш билан бирга, йўл-транспорт ҳодисаларининг содир бўлишига ҳам сабаб бўлмоқда.\nШу кунларда кўп қаватли турар- жой биноларини қуриш мўмай даромад манбаига айланаётганлиги ҳеч кимга сир эмас. Аммо шу биноларда яшайдиган аҳоли учун қулайликлар яратиш ҳам биринчи навбатда бажарилиши лозим бўлган вазифадир. Пойтахтдаги кўпгина иморатлар катта йўлга тақалиб қурилган, бунинг устига, автотураргоҳлар учун махсус жой ажратилмаган. Борлари ҳам уч-тўрт квартал учун биттадан қурилган.\nНатижада, одамлар автоуловини ўзи яшайдиган кўп қаватли уйнинг ёнида қолдиришмоқда. Бу ерга кексалар, ёш болалилар, ногиронлар уйда сиқилган пайтлари ҳовли айланиш учун чиқишади. Йўлакларга тақаб қўйилган машиналар бунга имкон бермайди. Енгил машиналарнинг 70-80 фоизи эса енгил ёқилғи ҳисобланган метан гази билан юради, бу ёнғин хавфини келтириб чиқариши эҳтимолдан ҳоли эмас.\nКорхона ва ташкилотлар учун қурилаётган баъзи иморатлар ҳам айнан катта йўл чеккасида, бир-бирига жуда яқин қилиб қурилгани автотураргоҳлар барпо этишга етарлича имкон бермаётганини кўрсатади. Аслида ушбу кўп қаватли бинолар, ташкилот офислари, савдо марказлари, турар-жойлар лойиҳасини яратаётган мутахассислар автоуловларнинг махсус тураргоҳлари учун жой ажратиши ўта муҳим масала бўлиб қолмоқда. Негаки, ташкилот ва корхоналарда ёки хусусий фабрика, заводларда ишлайдиган ходим ва хизматчиларнинг деярли ҳаммасида машина бор. Албатта, одамларимиз оила бюджетидан орттириб енгил автоулов сотиб олаётгани мақтовга лойиқ. Аммо…\nАйрим ташкилотга иш билан бориб қолсангиз, бир-бирига қапишиб турган машиналар орасидан йўл топиб, идора эшигига етиб боришингиз қийин кечади. Ҳатто бинога кириш йўлаги олди ҳам енгил машиналар билан тирбанд бўлади. Эшик ёнида турган хизматчидан “фалон ташкилот шуми?” — деб сўраш учун овоз кучайтиргич карнай керак. Яқинига бориб сўрай десангиз, йўл адоғидан “разворот” қилиб, бино тагидаги йўлакчадан юриб келиш керак. Шундай нуфузли ташкилотларда машина тураргоҳи йўқлиги ҳайратлантиради кишини.\nСобиқ иттифоқ даврида аҳолининг машина сотиб олишга имкони йўқ эди. Имкон яратиш ҳатто раҳбарларнинг кейинги режасида ҳам бўлмаган, шу сабаб машина тураргоҳлари учун жой ажратишга (собиқ МҚга тегишли ташкилот ва идоралар бундан мустасно) унчалик эътибор қаратилмаган. Бунинг таъсири айрим шаҳар қурилиш ва ободонлаштиришни лойиҳалаш ташкилотларида ҳали ҳам сезилаётгани ажабланарли ҳол.\nТўхтаманг, тақиқ белгиси бор!\nТўғрисини айтганда, йўл ҳаракати қоидалари белгилари юз фоиз керакли жойга ўрнатилган, деб бўлмайди. Бунга мисол, Алишер Навоий, Шота Руставели, Амир Темур, Халқлар дўстлиги сингари марказий кўчаларга туташ кўчаларда ҳаракатланадиган йўловчи ташувчи автобусларнинг, ёзнинг жазирамаси-ку майли, аммо қиш-қировли кунларда ҳам катта йўлга чиқиб олгунича, ҳайдовчининг пешонаси терлаши тайин. Йўлнинг торлигидан ташқари, йўлнинг четида турнақатор турган енгил машиналар ўтиш масофасини янада тор қилиб қўйган.\nАйниқса, серқатнов кўчаларда “йўл четида тўхташ мумкин эмас” белгиси турса-да, барибир автоуловлар қаторлаштириб қўйилаверади. Иккинчи йўлакдан келаётган автомобиль секинлаб ўтишга мажбур, сал қалтис ҳаракат қилса, савлат тўкиб турган машинанинг орқасидан туртиб ўтиши мумкин. “Чилонзор деҳқон бозори” қарама-қаршисидаги дўконда савдо қиладиган танишим:\n— Ҳар куни шу аҳвол, ҳатто ўзимиз йўлакда ҳам эҳтиёт бўлиб юрамиз. Баъзида йўл-патрул хизмати ходимлари тартибга олгани келиб қолади, фақат шу куни одамлар пиёдалар йўлагидан бемалол ўтиб-қайтади, машиналар ҳам енгил ҳаракатланади. Тиқилинч бўлмайди. Лекин “облава” тугагач, яна “эски тос, эски ҳаммом”лигича қолаверади, — дейди.\nТакси ҳайдайдиган қўшним бор, у ҳам нолиб қолади:\n— Шаҳарнинг кўпгина марказий кўчаларидаги бозорлар атрофида биронта автотураргоҳ йўқ! Нима қилиш керак? Ҳайдовчиларнинг ҳам оиласи бор, рўзғори бор, бозор-ўчар қилгани келади-да, машинасини иложсизликдан йўл четига қўяди. Қанийди, махсус тураргоҳ бўлса, тинчгина олиб бориб қўярдик. Ва хотиржам бозоримизни қилардик.\nЭтика ҳамма жойда керак\nБаъзида шундоқ автобекатга келиб тўхтаган енгил машина эгаси бекатдаги пайнет ёки озиқ-овқат дўконига кириб, шошилмасдан ўз юмушини бажаради. Йўловчи автобус эса бекатга киргунича сигнал босаверади-босаверади, машина эгаси пинак бузмайди. Албатта, бу ҳайдовчи этикасига тўғри келмайди. Хорижий давлатларда бу ўта маданиятсизлик ҳисобланади. Аслида ҳайдовчилар ҳам бир-бирларини ҳурмат қилишни ўрганишлари керак.\nКатта йўлнинг чеккасига машинасини қолдириб, ўзи иш жойига ёки бирон юмуш билан идорага кириб кетган ҳайдовчи, хотиржамми, ахир катта йўл, қатнов кўп. Айниқса, энди ҳайдовчилик гувоҳномасини олиб, машина бошқараётганлар кўп. Бирортаси эҳтиётсизлик қилиб машинасини уриб олса, унга ҳам жабр. Энди: “Нега машинангизни тақиқланган жойга қўйдингиз”, десангиз, дарров: “Қаерга қўяй, парковка йўқ-ку!” — дейди.\nМахсус машина турар-жойи бўлмагач, қонун-қоидага амал қилиш ҳам сал чекинади-да! Аслида қоидани бузиш қонунга нисбатан беписандликни билдиради. Бунинг устига кўпгина йўл транспорти ҳодисалари айнан қоидага риоя қилмаслик натижасида юз беради.\nШуни ҳам айтиш керакки, пойтахтдаги Сергели, Яккасарой, Чилонзор ва Учтепа туманларидаги айрим савдо мажмуалари, бозорлар ёнида автомобиллар тўхтаб туриши учун махсус жой қилинган, буни қарангки, аксар ҳайдовчилар барибир машинасини катта йўл ёқасига қўйишади. Балки бу уларга қизиқдир. Албатта, автотураргоҳлар пуллик, яна компьютер соатига ҳисоблайди. Лекин жуда қиммат эмас, бу ерда машина эгаси ё пулини қизғанади, ё вақтини, ё қоида бузиб ўрганиб қолган. Нима бўлганда ҳам йўл ҳаракати қоидасига ҳар ким риоя қилиши шарт.\nЧунки тўхташ ёки тўхтаб туриш тақиқланади ёки шунга ўхшаш, қоидасини бузган шахсдан энг кам иш ҳақи ҳисобидан уч баравар кўпроқ миқдорда жарима ундирилади. Энди ўзингиз ҳисоблаб чиқинг, бир марта қоида бузсангиз, марҳамат тўлаб қўйинг! Агар яна пулингиз кўп бўлса, яна қоида бузинг, жарима бор-йўғи беш-ўн баробар ошиши мумкин. Лекин оила бюджетига каттагина зарар келтираяпсиз, ҳисоб-китобни тўғри олган шахс ортиқ қоида бузишга журъат қилмаса керак.\nИчки Ишлар вазирлиги ҳисоботига кўра, қоидани ҳадеб бузаверган айрим ҳайдовчиларга нисбатан маъмурий жазо қўлланилган. Шунга ҳам қарамай гуё атайлаб қилгандек, яна қоидани бузиб жазо меҳнатига юборилганлар ҳам бор экан. Ҳа тўғри, “ўрганган кўнгил ўртанса қўймас”, дегани шу бўлса керак-да…\nЗамонга қараб яшаш шарти\nСобиқ совет иттифоқи даврида кўп қаватли турар-жойларнинг бир бурчагида “машина гаражи” учун жой ажратишарди, “машина олдингми, пулини тўлаб, “гараж” ҳам сотиб ол!” — дейиларди. Нима бўлди-ю, машина “уй”лари кимларгадир ёқмай қолди, дарров қарор билан буз-бузга тушишди, шунча темир маҳсулот эгасини топиб кетди. Ўрнига янгиси қурилмади ҳам.\nҲозир айрим оилаларда отада алоҳида, онада ва болада алоҳида автоулов бор. Кейинги пайтларда боласининг тўполонидан безор бўлиб, ҳовлида ўйнаб келиши учун рухсат берган она: “Ҳой, ана у машинага яқинлашма-я, фалончиники, узоқ юр! Тинчлик керак!” — деган бақириб-чақиришлар кўп эшитилиб қолаяпти. Бола ҳайрон, у қаерда ўйнасин, катта йўлга чиқма, йўлакдан юрма, майдончангни маҳалла раиси автотураргоҳ қилиб, қўни-қўшнига сотган, эгаси бор, кўзингга қара, деган танбеҳни ҳар кун эшитган бола: “эй, бор-ей”, дейди-да уйда ўтириб телевизор кўради (кўзга зиёни бор, аммо тинч) ёки қўл телефонидан алламбало файлларга кириб тутруқсиз кино томоша қилади. Бунинг устига, ҳатто ота-она ҳам тинч: ҳар тугул боласи уйда ўтирибди, бехавотир уй юмушини қилаверади. Боласи нима билан банд, қизиқмайди…\nОдамларнинг қўша-қўша машина олаётгани, албатта, яхши, оила юмушига ярайди, улов-да, оғирини енгил қилади. Бундан ташқари, рўзғорбопи бўлса, яна яхши. Рост-да, эски замонда ҳам от-араваси борларга қўни-қўшнининг иши тушган, “бой”лардан ҳисобланган…\nНима бўлганда ҳам, шаҳар қурилиш мутасаддилари серқатнов йўллар чеккасидан ҳашаматли иморатлар қуриш лойиҳасини тайёрлаётганида автоуловлар тураргоҳларини замонавий, хушбичим қилиб барпо этишга эътибор қаратишса, мақсадга мувофиқ бўларди. Чунки бир марта йўл қоидаси тартибини бузган ҳайдовчи иккинчи марта бузишдан тап тортмайди, ўрганиб қолади. Балки бу кимгадир манфаат келтирар, аммо аҳоли учун ташвишдан бошқа нарса эмас.\nПрезидентимиз кучли жамиятдан кучли давлат сари йўл фаровон келажагимиз асоси эканини кўп бор таъкидлайдилар. Аммо атрофдагиларнинг менинг ўз кўзлаган йўлим бор деб билганича ҳаракат қилиши ҳеч бир даврда ўзини оқламаган…\nPrevious Ёлғон ҳазил бўлолмайди\nNext Китоб — қалб шифоси


Ёшлар боғи яратилади! » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ёшлар боғи яратилади!\nКўнгли эзгуликка йўғрилган ҳар бир инсон бу ёруғ дунёда бахтли, саодатли, фаровон яшашни, ўзидан нимадир яхши из қолдириб, номини яхши одамлар сафида эшитишни истайди. Яхшидан боғ қолади деган нақл бу ҳоҳиш-истакнинг амалга ошишида инсонга ўзи туғилиб ўсган она заминни гулзору боғларга айлантириш қувватини беради. Чиндан ҳам бугун табиат инъом этган имкониятлардан самарали фойдаланган киши тупроқни зар, ўзини заргар деб билади. Барча соҳа каби боғ яратиш ҳам фидоий инсонларнинг, айни замонда ҳуқуқни муҳофаза қилувчи орган вакилларининг қизиқадиган йўналишларидан бирига айланмоқда.\nДемоқчи бўлганимиз, умумхалқ ҳайрия ҳашарида вилоят ички ишлар органлари ходимлари алоҳида ташаббус билан иш бошлади. Яъни, шахсий таркибдан 400 нафар ҳуқуқ посбонлари Зомин тумани ҳокимлиги томонидан вилоят ички ишлар бошқармаси учун Ширин қишлоқ фуқаролар йиғини ҳудудидан 6 гектар ажратилган ер майдонида 3 мингга яқин мевали дарахт кўчатлар ўтқазишди. Режага кўра бу ерда вилоят ички ишлар бошқармасига қарашли Ёшлар боғи яратилади.\nТадбир давомида ҳарбий оркестр томонидан уюштирилган концерт дастури ҳашарчиларга ўзгача завқ улашди.\nХалқимизни бирлаштирган бу каби хайрли тадбирлар минглаб шундай эзгу ишларни амалга оширишга, савобли ишларни бажаришга имконият яратди ҳамда келгусида ҳам умуминсоний, миллий ва маънавий аҳамиятга эга бўлган ташаббуслар давомийлиги сақлаб қолинади. Айтиш жоизки, бу каби ҳар йили баҳорда ҳашар тарзида амалга оширилаётган кўкаламзорлаштириш ишлари натижасида ўнлаб истироҳат боғлари, шаҳар ва қишлоқлар чирой очиб бормоқда.\nҲашар халқни бирлаштиради, кўнгил ободлигини таъминлайди. Табиат мусаффолиги ҳар биримизнинг атроф-муҳитга бўлган муносабатимизга боғлиқ. Бугун она табиат яна жонланаётган бир паллада юртдошларимизнинг янгиланиш ва яшаришга бўлган интилиши, табиатни асраб авайлашга қўшаётган хиссаси эртанги авлод учун ибрат бўлиши лозим.


Жума 19-Октябр 2018\nТАРБИЯНИНГ ОЛТИН ЗАНЖИРИ\nОхирги уч-тўрт ойдан буён қизим билан ўғлим сира чиқишолмай қолди. Бир қараса ўйинчоқ, яна бир қараса китоб, ручканинг хархашаси. Уларни келишиб ўйнашга қанча чақирмай, сира фойдаси бўлмади. Айниқса, қизим кичкина бўлгани учунми, акасига эркалик қилиб ҳали у нарсасини олади, ҳали бу нарсасига тегади. Шунда ўзимнинг болалигимни эсладим.\nБир куни бувим бозорга отланган дадамнинг қўлига нафақасидан орттириб йиғиб юрган пулини узатди.\n— Болам, шу пулга қизимга кичкина, ўзига мос бир супурги ол. Қолганига иккита белкурак харид қил. Набираларимнинг ғайрати ичига сиғмай кетганда фойдаси тегиб қолади, — деди.\nШу кундан бошлаб менинг қўлимдан ўзимга мос қилиб ясалган супурги тушмайдиган бўлди. Эртадан кечгача ҳовли супуриб укаларим билан гаплашишга ҳам вақтим бўлмасди. Улар ҳам икковлон ҳали токнинг тагини, ҳали помидорнинг эгатларини юмшатиб, шомга етмай ухлаб қоладиган бўлишди.\nЭнди ўйлаб қарасам, бувим ёш боланинг кўнгли доим ҳар нарсани тусашини сезиб, биз учун янги машғулот топиб беришга ҳаракат қилар экан. Мени ёнига олиб, қўғирчоқларимга кўйлакчалар бичар, қўлимга игна тутқазиб, тикишни ўргатарди. Болаликда бувим уйғотган чеварликка иштиёқ ҳалигача мени янги либослар тикишга ундайверади. Укаларим ҳам белкурак ўйнаб катта бўлгани учунми, томорқамизни сира бўш қолдирмайди. Рўзғор учун керакли сабзавотлар етиштиришга иштиёқи баланд.\nҲақиқатан ҳам, кексалардан ўрнак олса арзийдиган жиҳатлар жуда кўп. Менга ҳам бувимнинг фарзандларни кичиклигиданоқ катта ҳаётга тайёрлаб бориш, оила ва рўзғор ишларига кўникма ҳосил қилиш борасидаги усуллари жуда асқатди. Ўзимни қийнаётган муаммога ечим топгандек бўлдим. Қизимни эшик, ойналарни артишга ўргатдим. Ўғлим эса ҳовлини бегона ўтлардан тозалаш, бузилган, синган рўзғор буюмларини тузатишда дастёримга айланди.\nЭлидан айрилган одам\n17:44, 11.10.2018 ✔27\nУлар бу номусга чидай олишмади. Уятдан ё ўлиб, ё кетиб қутулиш мумкин, холос...\n17:43, 11.10.2018 ✔30\nЧин бахтга сабр-қаноат ва соф кўнгил билан эришиш мумкин. Олий маълумот бунга етарли эмас.\nҲаёт йўлини ёритувчи чироқ\n11:27, 04.10.2018 ✔47\nАндижонлик Самандаровлар оиласидаги файзнинг сири нимада?\n✔ 27  17:44, 11.10.2018\n✔ 30  17:43, 11.10.2018\n✔ 47  11:27, 04.10.2018\nБуви тарбиясини олган қиз\nКелин бўлиш арафасида турган қизларга бир-биридан гўзал таърифлар айтилади. Қизнинг ҳаёсию ибоси, ширинсўзлиги, чиройда танҳолигию, чеварликдан хабардорлиги ҳам қолиб кетмайди. Бир гап борки, бу таъриф бўй етган қизнинг харидорини янаям оширади, остона супурувчилари кўпаяди.\n✔ 52  11:27, 04.10.2018\n«Опам яна келарканлар…»\nМадина жаҳл устида нарсаларини йиғди. Зарурми, зарур эмасми буни ўйлаб ўтирмасдан боласининг кийимларини думалоқлаганича сумкага жойлади.\n✔ 60  11:26, 04.10.2018


"Реал" асосий футболчисини номаълум муддатга йўқотди\n21 декабрь, 2020, 20:05\nТеглар:Реал | Лука Модрич\nУ қанча муддат ўйнолмаслиги номаълум.\n"Реал" ярим ҳимоячиси Лука Модрич жароҳат олиб сафдан чиқди. Бу ҳақда Marca нашри хабар тарқатмоқда.\nЮқоридаги манбага кўра, хорватиялик футболчи мушакларида оғриқ ҳис қила бошлаган ва шу сабабли машғулотларни ўтказиб юборган. У тез орада чуқурлаштирилган тиббий кўрикдан ўтказилади ва шундан сўнг, унинг жароҳати қай даражада экани маълум бўлади. Аммо у 23 декабрь куни “Гранада”га қарши бўлиб ўтадиган ўйинни аниқ ўтказиб юборади.\n35 ёшли Модрич жорий мавсум “Реал” сафида жами 20 та ўйинда майдонга тушди ва 3 та гол ҳамда 1 та голли узатмага муаллифлик қилди. Унинг клуб билан амалдаги шартномаси жорий мавсум якунида ўз ниҳоясига етади.\n"Реал" мухлисларига яхши хабар!\n"Реал" тажрибали футболчиси билан шартномани узайтиради


Сардобадаги тошқин сувлари Арнасой кўлига йўналтирилган — ФВВ - Hidoyat.uz\nАсосий саҳифа Янгиликлар Ўзбекистон янгиликлари Сардобадаги тошқин сувлари Арнасой кўлига йўналтирилган — ФВВ\nЧоп этилди May 1, 2020 Сардобадаги тошқин сувлари Арнасой кўлига йўналтирилган — ФВВda fikr bildirishni o'chirish\nСирдарёда тошқин ҳудудидаги аҳоли Сирдарё ва Жиззах вилоятидаги мактаб, коллеж, хусусий корхоналар ҳамда аҳоли хонадонларига жойлаштирилмоқда. Тошқин оқибатларини бартараф этиш учун сув оқимлари Оқолтин тумани ҳудудидан ўтувчи Абай канали орқали Арнасой кўлига йўналтирилган.\nЎзбекистон Фавқулодда вазиятлар вазирлиги Сирдарё вилоятида жойлашган «Сардоба» сув омбори тўғонидан сув чиқиши натижасида юзага келган сув тошқини оқибатларини юмшатиш ва бартараф этиш бўйича қўшимча маълумотларни эълон қилди.\nХусусан, Дўстлик, Пахтакор, Зарбдор ва Мирзачўл туманларида ташкил этилган махсус штаблар томонидан мактаб, коллеж, хусусий корхоналар ва аҳоли хонадонларига фуқароларни жойлаштириш чоралари кўрилмоқда.\nШунингдек, Мирзаобод туманидаги «Навбаҳор», «Ҳақиқат» ва «Баҳористон» МФЙлари аҳоли яшаш пуктларига қисман сув кирган. Аҳоли ушбу тумандаги касб-ҳунар коллежи, Сафарбарлик чақирув резерви бўйича ҳарбий қисм ва касалхонага эвакуация қилинди. Эвакуация тадбирлари Жиззах шаҳрига ҳам ташкиллаштирилди. Хусусан, Оқолтин туманидаги «Аҳиллик», «Шодлик», «Саховат», «Навоий», «Дўстлик», «Кўркамдиёр», «Тошкент», «Янгиҳаёт», «Обод» ва «Мустаҳкам» МФЙларининг аҳолиси Жиззах вилояти Гагарин шаҳарчасига вақтинчалик кўчирилди. Унда аҳоли учун 6000 дона ниқоб, 80 дона антисептик восита, 200 жуфт бир марталик қўлқоплар ва бошқа тиббиёт воситалари тарқатилди.\nМирзаобод туманидаги «Беруний», «Пахтаобод», «Балиқчи», «Ҳақиқат», «Баҳористон», «Янгиовул» ва «Дўнгариқ» МФЙлари аҳолиси сув тошиш хавфи бўлгани учун Янгиер шаҳрига эвакуация қилинмоқда.\nТошқин оқибатларини бартараф этиш учун сув оқимлари Оқолтин тумани ҳудудидан ўтувчи Абай каналига туширилиб, Жиззах вилоятидаги Арнасой кўлига йўналтирилган.\nҲозирда дамбадан сув чиқиши камайган. Фавқулодда вазият оқибатларини бартараф этиш ишлари давом эттирилмоқда.\nЭслатиб ўтамиз, 1 май куни соат 05:55да Сирдарё вилоятида жойлашган «Сардоба» сув омбори тўғонининг 6 пикет деворида сув чиқиши юзага келди. Мазкур вазият оқибатларини бартараф этиш, эвакуация тадбирларини ташкиллаштириш бўйича амалга оширилган ишлар билан яқиндан танишиш мақсадида, воқеа жойига президент Шавкат Мирзиёев етиб борди.\nОхират хавфини унутмайлик…


Ўзбекистонда коронавирусдан тузалганлар сони 450 нафарга етди - Daryo\n20:07, 22.04.2020 59556\nЎзбекистонда коронавирусдан тузалганлар сони 450 нафарга етди\nАндижон вилояти юқумли касалликлар шифохонасида 22 апрель, чоршанба куни, 26 нафар коронавирус инфекциясига чалинган бемор буткул соғайди. ССВ матбуот хизматининг хабар беришича, улар вилоят соғлиқни сақлаш бошқармалари масъуллари иштирокида реабилитацияга кузатилди.\nФото: Андижон вилояти ҳокимлиги матббуот хизмати\nСоғайганларнинг барчаси Андижон вилоятидан. Беморларнинг 5 нафари эркак, 21 нафари аёллардир. Уларнинг 1 нафари хориждан келган, қолган 25 нафари коронавирусга чалинганлар билан мулоқотда бўлиб, инфекция юқтириб олган. Улар орасида энг ёши каттаси 59 ёшда бўлса, энг ёши кичиги 21 ёшда.\nВазирлик хабарида қайд этилишича, ҳозирга қадар вилоят юқумли касалликлар шифохонасида 21 нафар бемор соғайган бўлса, эндиликда улар 47 нафарга етди. 21 апрель куни 96 нафар бемор, 22 апрель куни эса 93 нафар бемор тузалиб, ўтган икки кун ичида жами 189 нафар бемор буткул соғайди.\nАввалроқ Ўзбекистонда коронавирусдан тузалганлар сони 424 нафарга етгани, улар орасида 2020 йилда туғилган чақалоқ ҳам борлиги хабар берилганди.\nШундай қилиб, айни пайтга қадар Ўзбекистонда коронавирус инфекциясидан бутунлай соғайганлар сони 450 нафарни ташкил этмоқда.\n10:56, 30.08.2021 203917\n22:16, 02.09.2021 179006\n10:31, 01.09.2021 116093\n22:53 Бугун 690\n22:39 Бугун 2803\n22:32 Бугун 2145\n22:17 Бугун 5219\n07:17, 25.09.2021 116893\n18:30, 24.09.2021 82378\n22:37, 24.09.2021 65710\n12:27, 25.09.2021 64230


Мақсуда Ворисова: «ДТМ фаолиятини бутунлай қайтадан кўриб чиқиш керак» - zarnews.uz\nМақсуда Ворисова: «ДТМ фаолиятини бутунлай қайтадан кўриб чиқиш керак»\nХалқ демократик партиясидан президентликка номзодини қўйган Мақсуда Ворисова мандат кечикаётгани юзасидан фикр билдирди. Бу ҳақда партия матбуот хизмати хабар берди.\nМаълум қилинишича, натижалар тест тугаган кундан бошлаб, бир ҳафта муддатда чиқиши шарт. Таъкидлашича, аҳоли, айниқса умидвор ёшларнинг талабига жавоб бера олмайдиган Давлат тест маркази фаолиятини бутунлай қайтадан кўриб чиқиш керак.\n«Ҳаётимизнинг ҳар бир соҳасига рақамлаштириш кириб келган, имтиҳон саволларининг жавоблари тўғрилигини компьютер текшираётган вақтда натижаларни чўзиш кимга керак бўлиб қолди? Ижтимоий тармоқларда “Адолатсизлик қачон барҳам топади”, қабилидаги саволлар бежиз илгари сурилаётгани йўқ. Тўғри, абитуриент қанча балл олганини қисқа муддатда билиб оляпти, аммо мандатни эълон қилишга, наҳотки бир ойга яқин вақт кетса? Бизнингча, ҳамма соҳа рақамлаштирилган даврда “баҳона излаш” бефойда. Ҳеч бўлмаганда Давлат тест маркази мутасаддилари халқ олдида ҳисобдорлигини англаб, ўз ҳаракатларига вақтида изоҳ беришлари керак», дейди Мақсуда Ворисова.\nҚайд этилишича, ривожланган мамлакатларда биздаги каби ўқишга кириш бўйича баъзи тоифаларга имтиёзлар эмас, юқори билим учун рағбат, стипендиялар, таълим грантлари мавжуд. Таълимда аҳолининг барча қатламларига тенг имкониятлар яратиш мақсадида олий ўқув юртларига киришдаги имтиёзлар тизимини жиддий ислоҳ этиш зарур. Имтиёзлар фақат республика ва халқаро фан олимпиадалари ғолиблари, шунингдек, ногиронлиги бўлган шахслар учун (махсус шартлар асосида, ўз йўналишлари бўйича) қолдирилса, мантиқан тўғри бўлади. Қолган барча абитуриентлар соғлом рақобат муҳитида, адолат мезони бўйича сараланиши даркор.\nУнга кўра, тўлов-контракт миқдорини белгилашда ҳам аҳолининг реал даромадларини ҳисобга олиш адолатдан бўлади. Айрим абитуриентлар контракт пулини тўлашга қурби етмагани боис ўқишни ташлаб кетади. Шунга мувофиқ, аҳолининг кам даромадли қатлами учун ҳам мақбул келадиган таълим кредити линиясини ишлаб чиқиш, уларга грантлар ажратиш, контракт миқдорини қабул пайтигина эмас, балки ўқиш жараёнида ҳам дифференциаллаштириш мақсадга мувофиқ.\n«Масалан, талаба ўқув йилини аъло баҳоларга тугатса, бу унинг стипендиясига ҳам, контракт миқдорига ҳам таъсир кўрсатсин. Шунда ёшларда илм олишга иштиёқ кучаяди, таълим сифати ортади. Жамиятимиз юқори билимли, ватанпарвар, қизиқувчан, адолат тамойилларида тарбия топган ўтюрак кадрларга жуда муҳтож», дейди президентликка номзод.\nТеглар: тест натижалари


Хатирчи туман Мактабгача таълим бўлими мудири томонидан жисмоний шахсларни ва юридик шахсларнинг вакилларини “А.Темур”МФЙ 10-сонли ДМТТ да қабул қилиш юзасидан шахсий, сайёр ва оммавий қабул ўтказилди » Xatirchi tuman MTB\nASOSIY YANGILIKLAR Хатирчи туман Мактабгача таълим бўлими мудири томонидан жисмоний шахсларни ва юридик шахсларнинг вакилларини “А.Темур”МФЙ 10-сонли ДМТТ да қабул қилиш юзасидан шахсий, сайёр ва оммавий қабул ўтказилди\n9-04-2021, 17:18 admin 1 356\nСайёр қабулда қуйдаги фуқаролар мурожаатлари эшитиб мулоҳазаларини таҳлил қилинди.\n1. Эшпўлатова Махлиё: (+99891-348-74-77) “А.Темур” МФЙда яшовчи фуқаро бошланғич таълим йўналиши бўйича коллежни тугатган.Ишга жойлашишга амалий ёрдам сўраб мурожаат қилган.\nБерилган топшириқ: Мактабгача таълим бўлими кадрлар бўйича мутахассис в.в.б (Х.Уралов) мурожаатни белгиланган тартибда ўрганиб чиқиб, натижаси юзасидан мурожаат муаллифига ва бўлим мудирига маълумот тақдим этилсин.\n2. Файзиева Нигора: (+99899-341-36-72) “Худдон” МФЙ да яшовчи фуқаро мактабгача таълим ташкилотига ишга киришга амалий ёрдам сўраб мурожаат қилган.\n3. Ширинов Фарҳод: (+99899-336-51-84) “А.Темур“ маҳалласида яшовчи фуқаро Оилавий нодавлат мактабгача таълим муассасаси очишга амалий ёрдам сўраб мурожаат қилган.\nБерилган топшириқ: Мактабгача таълим бўлими ДХШ бўйича мутахассиси (Л.Мухторов) мурожаатни белгиланган тартибда ўрганиб чиқиб, натижаси юзасидан мурожаат муаллифига ва бўлим мудирига маълумот тақдим этилсин.\n4.Рўзиева Сурайё (+99893-482-65-25) “А.Темур” маҳалласида яшовчи фуқаро Хатирчи туман Тиббиёт коллежи ҳамширалик йўналиши бўйича 2018-йил тугатган Мактабгача таълим ташкилотига ишга киришга амалий ёрдам сўраган мурожаати\n29-01-2021, 11:56 YANGILIKLAR


АҚШ ҳудудига тушган метеорит бўлаклари учун 20 минг доллар мукофот эълон қилинди\n08:30 / 18.05.2016\nАҚШда Мэн штати ҳудудига тушган ёрқин само жисми – метеорит учун 20 минг доллар мукофот эълон қилинди.\nМетеоритнинг қулашини Нью-Йорк, Мэн, Вермонт, Нью-Гэмпшир ва Род-Айленд штатларида кўплаб одамлар кузата олдилар. Бундан ташқари, жисмнинг атмосферада қолдирган ёрқин изини Вермонт штатидаги Бэрлингтон халқаро аэропорти видеокамералари ҳам қайд қилди.\nСамо жисми Мэн штатининг ўрмонли ҳудудларига тушгани тахмин қилинмоқда. Маҳаллий маъданшунослик музейи бир килограммдан оғирроқ бўлган метеорит бўлаги учун 20 минг доллар мукофот пули эълон қилди. Бироқ метеорит қолдирган ёрқин ёғдуларга қарамасдан, Вашингтондаги Ҳарбий-денгиз обсерваторияси ходимларининг ҳисоб-китобларига кўра, жисмнинг ўлчамлари бор-йўғи бир неча ўн сантиметрни ташкил қилади.\nРоссиянинг Челябинск вилояти ҳудудига 2013 йил 15 февралда тушган метеорит Россияга охирги вақтларда тушган энг катта метеорит ҳисобланади. Унинг Чебаркул кўлидан топилган бир бўлагининг ўзи бир неча тоннани ташкил қилган.


11:48 / 04.11.2017\nАҚШ қуролли кучларининг Марказий қўмондонлиги хабар беришича, Ироқ хавфсизлик кучлари халқаро коалиция кўмагида мамлакатнинг деярли барча ҳудудини ИШИД жангариларидан озод қилган. Бу ҳақда Интерфакс маълум қилмоқда.\n«Ал-Кайм (Ироқ шаҳри – таҳ.) ва Сурия билан чегарадаги қисмнинг озод этилиши ИШИДга қарши давом этаётган кампаниянинг муҳим ҳалқаси», - дейилади хабарда.\nКўрсатилишича, «халқаро коалиция ёрдами билан ироқликлар ҳозирги вақтда мамлакатнинг аввал ИШИД томонидан назорат қилинган деярли барча ҳудудини озод қилишди».\n«Таҳдид ҳали ҳам бор, биз мураккаб ишларни бажаришимиз керак, аммо ИШИД устидан якуний ғалаба қозонишни таъминлаш учун Ироқ ҳукумати ва мамлакат қуролли кучлари билан елкадош бўлиб турибмиз», - дея маълум қилди коалиция вакили генерал-майор Роберт Уайт.\nАҚШ Ироқ ИШИД


Lenovo компанияси ThinkPad юбилейи муносабати билан ретро-ноутбук тақдим этди\n22:10 / 05.10.2017\nThinkPad брендига 25 йил тўлмоқда. Шу муносабат билан Lenovo компанияси эски дизайндаги, бироқ ичи янги элементлардан ташкил топган ThinkPad Anniversary Edition 25 ноутбукини ишлаб чиқди.\nThinkPad ноутбукларининг илк моделлари 1992 йил октябрда чиққан. Ўшанда бу ноутбуклар IBM томондан ишлаб чиқарилган. Бу компьютерлар 120 Мб доимий хотирага эга бўлган! Ҳозир ҳаттоки ақлли соатлар ҳам бундан кўпроқ ҳажмдаги тезкор хотирага эга.\n2005 йилда ThinkPad’лар ишлаб чиқариш ҳуқуқини Lenovo сотиб олган ва ҳанузгача бу бренд остида компьютерлар ишлаб чиқаради. Ҳаттоки 25 йил ўтгач ҳам ThinkPad ноутбуклари бренднинг ўзига хос белгиларини сақлаб келмоқда.\nThinkPad Anniversary Edition 25 ноутбуки X1 Carbon модели негизида яратилди. У Full HD кўрсатиш сифатига эга 14 дюймли сенсорли экран билан жиҳозланган. Клавиатура юқорисида товушни бошқариш тугмалари жойлаштирилган.\nУшбу юбилей ноутбук 1899 доллардан сотилмоқда.\nУнинг кўрсаткичлари қуйидагича:\nДисплей: Full HD кўрсатиш сифатига эга 14 дюймли;\nПроцессор: Intel Core i7-7500U;\nВидеокарта: GeForce 940MX;\nХотира: 16 ГБ тезкор ва 512 ГБ доимий.\nноутбук Lenovo Thinkad\nLenovo фойдаланувчиларни пароллардан халос қилмоқчи\nGoogle янги трансформер-ноутбукини намойиш этди\nLenovo янги ThinkPad ноутбукларини намойиш этди\nХайрулла Ҳамидов телеканаллардан бирида бош муҳаррир лавозимида иш бошлади


Обид Асомов “Уммон” гуруҳининг қўшиқларини аския қилди » Ўзбекистон янгиликлари – Zamin.uz\nОбид Асомов “Уммон” гуруҳининг қўшиқларини аския қилди\nАйни кунларда оиласи билан Таиландда дам олаётган Ўзбекистонда хизмат кўрсатган артист Обид Асомов ўзининг Instagram’даги саҳифаси орқали денгиздаги уммон ҳақида гапириб берар экан, ўзбек шоу-бизнесидаги ёшларнинг энг севимли гуруҳларидан бири бўлган “Уммон” гуруҳини ҳам ёдга олди, деб ёзади Qalampir.uz сайти.\n“Сувга тушсам, шу қўшиқ тилимга келаверади. Ростдан ҳам “Уммон” гуруҳи шу ерга келиб ижод қилса бўларкан. Нуқул танқид қилишади ашулаларини. Океан суви шў-ў-ўр, баҳонада қўшиқларига маза кирармиди...”\nУнинг бу сўзларига “Уммон” гуруҳининг мухлислари орасида эътироз билдирганлар ва йигитлар томонидан ижро этиладиган аксарият қўшиқлар дилга яқин эканини айтганлар ҳам бўлди.\nМаълумот учун, мухлисларнинг “Ўзбекистонга қачон қайтасиз?”, деб берган саволига Обид Асомов, “Кунлар исиб, қулупнайлар пишганда”, деб жавоб қайтарди.\nТеглар: севимли қўшиқ Ростдан қилишади мухлислари айтганлар


Ҳафта охирида иссиқ ҳарорат кутилмоқда – Газета.uz\nҲафта охирида иссиқ ҳарорат кутилмоқда\nИссиқ об-ҳаво республиканинг барча ҳудудида кейинги ҳафта ўрталарига қадар сақланиб қолади.\n9 июл 2016, 00:04 Жамият\nЖорий ҳафта охирида юқори иссиқ ҳарорат кузатилади, дея хабар қилди Ўзгидромет хизмати «Газета.uz"га.\nЎзбекистонда иссиқ ва қуруқ об-ҳаво 40−42 даражалик чўққисига чиқса, жанубий ҳудудларда келгуси ҳафта ўрталарига қадар Эрон ва Туркманистондан кириб келадиган иссиқ ҳаво оқимлари туфайли 44 даражага қадар кўтарилади. Синоптиклар башоратига кўра, айни ўша вақтдан бир оз тушиш кузатилади.\n9−10 июль кунлари Тошкентда ҳаво булутли бўлади, ёғингарчиликлар кузатилмайди. Шамол шарқдан 3−8 м/с тезликда эсади. Ҳарорат кечаси 9 июлда — +21…+23, 10 июлда — +21…+23, кундузи 9 июлда — +37…+39, 10 июлда — +38…+40 даража бўлади.\nҚорақалпоғистон ва Хоразм вилоятида — ҳаво ўзгариб туради, ёғингарчиликлар кузатилмайди. Шамол шарқдан 7−12 тезликда эсади. Ҳарорат кечаси — +22…+27, кундузи 9 июлда — +35…+40, 10 июлда — +37…+42 даража бўлади.\nБухоро, Навоий, Қашқадарё ва Сурхондарё вилоятларида ҳаво ўзгариб туради, ёғингарчиликлар кузатилмайди. Шамол шарқдан 7−12 м/с тезликда эсади. Ҳарорат кечаси — +22…+27, кундузи — +37…+42 даража бўлади.\nТошкент, Самарқанд, Жиззах ва Сирдарё вилоятларида ҳам жойларда ҳаво ўзгариб туради, ёғингарчиликлар кузатилмайди. Шамол шарқдан 7−12 м/с тезликда эсади. Ҳарорат кечаси — +20…+25, кундузи — +35…+40 даража бўлади.\nАндижон, Наманган ва Фарғона вилоятларининг айрим жойларда ҳаво ўзгариб туради, ёғингарчиликлар кузатилмайди. Шамол шарқдан 5−10 м/с тезликда эсади. Ҳарорат кечаси — +20…+25, кундузи — +35…+40 даража бўлади.\nРеспубликанинг тоғли ҳудудларида бир оз ҳаво ўзгариб туради, ёғингарчиликлар кузатилмайди. Шамол шарқдан 7−12 м/с тезликда эсади. Ҳарорат кечаси — +13…+18, кундузи — +25…+30 даража бўлади.\n8−10 июль кунлари Фарғона водийсининг тоғ олди ва тоғли ҳудудларида Қирғизистонинг айрим жойларида кузатиладиган ёмғирлар туфайли сел келиши хавфи мавжуд.


Иқтидорли ёшлар – жамият пойдевори\n09\tФевраль 2018\nЮртимизда ёшларга оид давлат сиёсатининг устувор вазифаларидан бири уларнинг қобилиятларини шакллантириш, келажакда танлаган мутахассисликлари бўйича етук ва малакали кадр этиб тарбиялашдан иборатдир. Худди шу мақсадларни кўзлаган ҳолда ҳозир Республикамизда ёшлар ҳаракатининг етакчи ташкилоти бўлмиш, Ўзбекистон Ёшлар иттифоқи марказий кенгаши раиси, давлат маслаҳатчиси Қаҳрамон Қуронбоев билан онлайн мулоқот ташкил этилди.\nМазкур мулоқотдан кўзланган асосий мақсад биз юқорида таъкидлаган истеъдодли ва маҳоратли ёшларни аниқлаш, соҳаларга йўналтириш, бандлигига кўмаклашиш сингари қатор босқичларни ўз ичига олади. Онлайн учрашувда Ўзбекистон давлат санъат ва маданият институти “Халқ ижодиёти факультети” 3-босқич талабаси Бобур Убайдуллаев ўзининг корреспондентив таклифи билан фаол қатнашди. Таклифга кўра, “Ёш санъаткорлар кенгаши”ни ташкил этиш, кенгаш доирасида ўзи таҳсил олаётган олий таълим муассасасида истеъдодли талабаларнинг маҳоратларини шакллантириб, уларнинг ижодий ишларини яратишга, реклама қилишга кўмак бериш каби тамойиллар белгиланган. Шунингдек, республика миқёсида турли танловлар, фестиваллар ташкил этиб, иқтидорлилар орасидан ҳам энг сараларини танлаб олиш, келгусида уларнинг кино, театр, телевидение, радио ва бошқа оммавий ахборот воситалари соҳаларида фаолият юритишларига кўмаклашиш чоралари кўрсатиб ўтилган. Таклиф этилаётган кенгаш фаолияти бутун республика бўйлаб ташкил этилиши, натижада жамиятимиз пойдевори бўлмиш истеъдодли ёшлар қатламини янада ривожлантириш, маҳоратли ёш кадрлар салоҳиятини ўстириш, етук илмий-ижодий асарлар сонини орттириш, ёшлар маънавиятини янада камол топтириш ва энг асосийси уларни бандлигини таъминлаш каби самарали ютуқларга эришиш белгиланган.\nМазкур таклиф мутасадди ташкилот томонидан ижобий баҳоланди. Ҳозирда Бобур Убайдуллаев Ўзбекистон Ёшлар иттифоқи кенгаши билан ҳамкорликдаги билдирилган таклифнинг амалий дастурларини ишлаб чиқиш ишларига киришди. Биз эса фаол ва ҳаракатчан Бобур Убайдуллаевга улкан мақсадларда омадлар тилаймиз! Зеро, қалби шижоатга тўла истеъдодли ёшлар юртимиз тараққиётига албатта муносиб ҳисса қўшишади.\nОнлайн ............... 34\nБугунги хостлар .... 867\nБарча хостлар ..... 576905


Ўзбекистон Миллий хавфсизлик хизматининг бугун маълум қилишича¸ қўшни Қозоғистонда ҳибсга олинган инсон ҳуқуқлари фаоли террорчиликда гумон қилинмоқда.\nиюл 06, 2005\nЎзбекистон Миллий хавфсизлик хизмати матбуот вакили Олимжон Тўрақуловнинг айтишича¸ Андижондаги “Апелляция” инсон ҳуқуқлари жамияти аъзоси Лутфулла Шамсиддинов террорчилик ва халқ орасида ваҳимали маълумотлар тарқатганликда айбланмоқда.\nМиллий хавфсизилик хизмати матбуот вакилига кўра¸ Ўзбекистон ҳукумати Шамсиддинов ва “Апелляция” ташкилоти раиси Саиджаҳон Зайнобиддиновнинг Андижон воқеаларига алоқаси борлиги ҳақида жиддий далилларга эгадир.\nЗайнобиддинов 20 майдан буëн қамоқда сақланмоқда. 13 май куни ҳукумат кучлари Андижондаги намойишчиларни ўққа тутганларидан кейин юзлаб фуқаролар мамлакатни тарк этишга мажбур бўлган эди. Инсон ҳуқуқлари ҳимоячиларига кўра¸ воқеалар жараëнида бир неча юз одам ҳалок бўлган.\nБМТнинг Қочқинлар бўйича олий комиссарлиги Шамсиддиновнинг сешанба куни Қозоғистон ҳукумати томонидан ҳибсга олингани юзасидан жиддий ташвишланиш билдирди.


14:31 / 16.08.2019 3769\n2019 йил 16 август куни «Инвестицияларга тўсиқ бўлаётган омиллар: тўғридан-тўғри чет эл инвестициялари йўлидаги институционал чекловлар» мавзусида давра суҳбати бўлиб ўтди. Бу ҳақда Ўзбекистон Республикаси Олий Мажлиси Сенатининг ахборот хизмати хабар қилмоқда.\nТадбир Олий Мажлис Сенати Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитаси томонидан USAIDнинг Марказий Осиёда рақобатбардошлик, савдо ва иш ўринлари яратиш лойиҳаси (CTJ) доирасида ташкил этилди.\nТаъкидланганидек, Ўзбекистоннинг келажаги ва унинг саноатлашган давлат сифатидаги мақоми мамлакат иқтисодиётини замонавий технологик асосда модернизация қилишга боғлиқ. Бу эса, ўз навбатида, ҳам маҳаллий, ҳам хорижий инвестицияларнинг катта оқимларини таъминлашни тақозо этади. Мамлакат иқтисодиётига жалб қилинаётган чет эл сармоялари ҳажмини кўпайтириш учун, аввало, инвестиция муҳитини дунё миқёсида белгиланган стандартлар даражасига олиб чиқиш лозим.\nСўзга чиққанлар қайд этганидек, жорий йил биринчи ярим йилликда ўтган йилнинг шу даврига нисбатан Ўзбекистонда 1,6 баробар кўп инвестициялар ўзлаштирилди. Шунингдек, тўғридан-тўғри хорижий инвестициялар ўзлаштирилиши 2,7 баробар, халқаро молия институтлари маблағлари жалб этилиши 3,7 баробар ўсган, инвестициянинг ялпи ички маҳсулотдаги улуши 38 фоиздан ошди. Олдинги йилларда бу кўрсаткич 25 фоизга ҳам етмасди.\nШу билан бирга, бугунги кунда инвестициялар оқимига тўсиқлар, уларни аниқлаш, бартараф этиш йўлларини топиш долзарб аҳамият касб этиши таъкидланди. Жумладан, тўғридан-тўғри инвестициялар мамлакат учун ташқи молиялаштиришнинг муҳим манбаига айлангани, бу инновацион технологияларни татбиқ этиш ва бошқарувни яхшилаш нуқтаи назардан катта иқтисодий таъсирга эга эканлиги қайд этилди.\nАнжуманда бу йўналишда мавжуд муаммолар таҳлил этилар экан, инвесторлар коррупция, маҳаллийчилик ва тўрачилик илдиз отган мамлакатларга сармоя киритишга мойил эмасликлари, чунки бундай ҳолатда вазиятни аввалдан бир неча йилга прогноз қилиб бўлмаслиги, қолаверса, бундай давлатларда бизнес юритишга кўп харажат сарфланиши ҳақида фикр юритилди.\nБу борада соҳага оид қонунчилик базасини такомиллаштириш, ундаги мулкдан, ердан фойдаланишга чекловларни бартараф этиш, тижорий низоларни кўриб чиқишда шаффофликни таъминлаш масалалари муҳокама қилинди. Бу каби муаммолар қаторида молиявий ресурслардан фойдаланиш имконияти чекланганлиги ва кредитлар бўйича фоиз ставкаларининг юқорилиги, тегишли инфратузилманинг етарли даражада ривожланмаганлиги ҳам қайд этилди.\nШунингдек, амалдаги инвестицияларни муҳофаза қилиш тўғрисидаги битимларни инвентаризация қилиш, айниқса, коррупцияга қарши курашишда илғор давлатлар тажрибасини ўрганиш хусусида ҳам фикр алмашилди.


Гулнора Каримовага оила аъзолари билан уч кунлик учрашув тақдим этилди » Ўзбекистон янгиликлари – Zamin.uz\n11 июль 2019, 09:18\nЖиноят-ижроия кодексининг 76-моддасига мувофиқ маҳкумларнинг узоқ муддатли учрашув ҳуқуқи таъминланишини ўрганиш мақсадида мониторинг ўтказилди. Мониторинг давомида, маҳкума Г. Каримова ўзининг узоқ муддатли учрашув ҳуқуқидан фойдаланган ҳолда 2019 йилнинг 7 июль кунидан 10 июль кунига қадар, ўз оила аъзолари билан уч кунлик – узоқ муддатли учрашувда бўлди.\nУларга, узоқ муддатли учрашув ҳуқуқидан фойдаланаётган бошқа маҳкумалар каби, алоҳида узоқ муддатли учрашувларга мўлжалланган яшаш жойи ажратилган.\nУшбу учрашувни бўлиш, шунингдек, оила аъзолари томонидан олиб келинган посилка ва бандеролларни киритишни чеклаш ҳолатлари бўлмаган.\nШу билан бирга, учрашув давомида, Г. Каримованинг оила аъзолари Г. Каримовага тегишли тиббий ёрдам кўрсатилмаётганлиги ва унга босим ўтказилаётганлиги бўйича шикоят ва эътироз билдиришмади, дейилади Адлия вазирлигининг Жамоатчилик билан алоқалар бўлими хабарида.\nЯнгиликлар » Жамият » Гулнора Каримовага оила аъзолари билан уч кунлик учрашув тақдим этилди\n09:45 Гулнора Каримова қамоқхонада қандай китоблар ўқиётгани маълум бўлди\n18:19 Адлия вазирлиги Гулнора Каримованинг колониядаги ҳаёти ҳақида батафсил маълумот берди\n10:41 Адлия вазирлиги Гулнора Каримова сақланаётган колонияда ўрганиш ўтказмоқда\n17:30 Омбудсман қамоқхонада Гулнора Каримова билан учрашди\n09:03 Гулнора Каримова умумий тартибли колонияга ўтказилди


Оила – жамиятнинг асосий бўғини. Бинобарин, оила қанчалик мустаҳкам бўлса, жамият шу қадар фаровон ва барқарор бўлади. Жамият, оила ва шахс бир-бирисиз мукаммал, бахтиёр бўла олмаслиги ҳаётий ҳақиқат. Шу маънода, оиланинг жамиятдаги ўрни ва ролини ошириш, мустаҳкамлигини таъминлаш муҳим аҳамият касб этади.\nУшбу устувор вазифалардан келиб чиқиб O’zLiDeP Сирдарё вилоят Кенгаши ташаббуси билан Сирдарё тиббиёт коллежида туман хотин-қизлар қўмитаси, халқ депутатлари вилоят кенгашидаги O’zLiDeP депутатлик гуруҳи аъзолари, “Оила” илмий-амалий тадқиқот маркази туман бўлими, туман ФХДЁ бўлимибилан ҳамкорликда “Эрта ва қариндошлар ўртасидаги никоҳнинг салбий оқибатлари” мавзусида ёшлар билан очиқ мулоқот бўлиб ўтди.\nТашкил этилган тадбирда партия вилоят Кенгаши масъул ходимлари, тумандаги ижтимоий ва жамоат ташкилотлари вакиллари мавзу бўйича бугунги кундаги долзарб муаммолар ва уларни ҳал этиш жиҳатлари тўғрисида фикр-мулоҳазага чорлайдиган маърузалар олиб боришди.\nТадбирда мамлакатимизда оиланинг жамиятдаги ўрнини янада мустаҳкамлаш, уни ҳуқуқий, ижтимоий-иқтисодий ва маънавий жиҳатдан қўллаб-қувватлаш, оила қураётган ёшларнинг соғлом турмуш тарзи, фарзандлар тарбияси борасидаги билими ва кўникмаларини оширишга алоҳида эътибор қаратилаётгани таъкидланди. Шунингдек,эрта никоҳ қуриш оқибатида ажримларнинг сони кўпаяётгани ёшларнинг руҳий ҳолатига, уларнинг келажагига салбий таъсир кўрсатаётгани ҳақида гапирилди.\nЙигит ва қизларнинг турмуш қуриш ёши оила мустаҳкамлигига таъсир кўрсатувчи асосий омиллардан биридир. Афсуски, айрим ота-оналар кўпинча фарзандининг келажак тақдири, бахт-саодати ҳақида ўйламай, ҳали балоғат ёшига етмаган қизини узатиш ёки қариндошимнинг қизи бегона бўлмасин, деб ўғил уйлантириш тараддудига тушади. Бунинг оқибатида оз бўлсада, қизларни ўн олти, ҳатто ундан кичик ёшда турмушга узатиб юбориш ҳоллари учраб туради. Аммо бу кўп ҳолларда бўлғуси онанинг саломатлиги ва руҳиятига, қолаверса, туғилажак фарзанднинг соғломлигига ва ёш оиланинг мустаҳкамлигигасалбий таъсир кўрсатади.\nМаълумотларга кўра дунё бўйича ҳар йили 15 миллиондан ортиқ қизлар она бўлади, — деди партиянинг аёллар билан ишлаш бўлими мудири Сабоҳат Бабаева — 100 миллиондан ортиқ қизлар эса жуфтлик яқинлиги орқали турли касалликларга чалинаркан. ОИВ/ОИТСга дучор бўлганларнинг 40 фоизини эса 15-24 ёшлилар ташкил қилар экан.Яна бир ачинарли маълумотлардан бири 15-18 ёшда турмуш қурганларнинг оилавий ҳаёти бор йўғи 2-3 йилгача давом этаркан, холос. Бу эса нафақат ота-оналарни, балки, кенг жамоатчиликни ҳушёрликка чорлайди.Олимларнинг фикрича, қизлар учун энг мақбул турмуш қуриш ёши 22-25 бўлиб, ўғил болалар учун эса 24-30 ёш саналаркан.\nМутахассислар томонидан қизларнинг 16-18 ёшларда она бўлиши жиддий муаммоларни келтириб чиқариши мумкинлиги аниқланган. Кўп ҳолларда бундай ёшдаги қизларнинг соғлом фарзандни дунёга келтиришида турли муаммолар келиб чиқади. Қизларнинг жисмонан ва руҳан оналикка тайёр бўлмасдан оила қуриши кўпинча туғруқ жараёнида ўлим хавфи ортишига сабаб бўлади. Бинобарин, эрта ҳомиладорлик ёш она ҳамда бўлажак фарзанд учун ҳар томонлама хавфлидир. Халқимиз орасида қизларнинг катталар, айниқса, ота-она раъйига қарши бормаслиги одатга айланган. Кўпинча эрта ва қариндошлар ўртасидаги никоҳларнинг қайд этилишига ана шу ҳолат сабаб бўлмоқда.\nДавра суҳбати давомида ўқувчилар ўзларини қизиқтирган саволлар юзасидан атрофлича маълумотлар олдилар.


Авиаҳалокатда омон қолган футболчи протез оёғи билан гол киритди (видео)\n23:30 / 25.12.2017\nАвиаҳалокатда омон қолган, “Шапекоэнсе” (Бразилия) клуби дарвозабони Жаксон Фольман хайрия учрашувида иштирок этди. Футболчи фалокат сабабли бир оёғидан маҳрум бўлган, бироқ спортни ташлашни истамаган.\nДарвозабон бу учрашувда тўпни протез оёғи билан киритган. Унинг оёғини фалокат сабабли олиб ташлашга тўғри келган. Фольман учрашув давомида протез оёғи жароҳат олгандек ўзини тутгани билан йиғилганлар ва рақиб жамоа ўйинчиларида табассум уйғотган.\nФольман авиаҳалокатдан кейин яқиндагина илк машғулотни ўтказган. У фаолиятини қайта бошлаб, Паралимпиадада иштирок этмоқчи. Ўтган ой Фольман уйланди. Унинг тўйида авиафалокатда омон қолган яна икки ўйинчи Алан Рушел ва Нету меҳмон бўлганлар.\n2016 йил ноябрда “Шапекоэнсе” ўйинчилари кетаётган самолёт Медельинда ҳалокатга учраган. Бунинг оқибатида 71 киши ҳалок бўлган, 6 киши омон қолган.\n17:40 / 27.03.2019\n«Шапекоэнсе» самолёти ҳалокатида омон қолган журналист футбол майдонида жон берди\n08:03 / 08.08.2017\n«Барселона» «Шапекоэнсе»га ҳеч қандай имконият қолдирмади\n12:45 / 25.07.2017\nЮксак ирода намунаси: Оёғидан айрилган «Шапекоэнсе» дарвозабони яна футболга қайтди\n09:33 / 16.04.2017\n"Шапекоэнсе" авиаҳалокатдан кейин илк унвонини қўлга киритди


Хонанда Мадина Мумтоз билан суҳбат\nЎз мухлисларига эга, икки фарзанднинг меҳрибон онаси, садоқатли ёр, хушовоз хонанда Мадина Мумтоз шоу-бизнес, санъат ва гўзаллик ҳақида.\n— Ҳозирда шоу-бизнес оламида санъаткор бўлмаса ҳам экранга чиқишга ошиқишмоқда. Бунга сизнинг фикрингиз қандай?\n— Аслида, шоу-бизнес билан санъатни аралаштириш керак эмас. Иккаласи икки хил нарса. Шоу-бизнесдаги инсонлар шоуменлар. Санъатда бўлса фақат санъаткорлар. Тўғри, шоу-бизнесда ҳам ҳақиқий санъат эгалари бор. Лекин, ҳеч қандай иқтидори бўлмай туриб, фақат бир нарсалар эвазига экранларда кўриниб турган бўлса, у шунчаки “артис”. Артист эмас, “артис”. Артист деган номга ҳам муносиб бўлиш керак. Агар шу орқали шоу-бизнесда ўз йўлини топган бўлса, демак унда оз бўлса ҳам истеъдод бор. Умуман иқтидори бўлмаганлар вақт ўтиб ўз-ўзидан йўқ бўлиб кетишади.\n— Мана сиз ўзингиз қўшиқ ҳам куйлайсиз, фильмларда ҳам суратга тушгансиз. Лекин ҳозир кўпчилик актрисалар истеъдод бўлмаса ҳам кўшиқ куйламоқда, кўшиқчилар эса кинода роль ижро этишмоқда. Бу тўғри деб ўйлайсизми?\n— Агар оз бўлса-да истеъдоди, актёрлик маҳорати бўлмаса кино соҳасида муваффақиятга эришиш қийин нарса. Томошабин буни сезади, томошабинни алдаш мушкул. Агар фильмларда суратга тушиб, бу соҳани ҳам эплаяптими, демак унда оз бўлса ҳам иқтидор бор. Буни ёмон томони йўқ деб ўйлайман. Мен ўзим ҳам консерваторияни тамомлаганман, лекин фильмларда ҳам суратга тушганман. Бир нарсага ойдинлик киритмоқчиман, ҳеч қачон таниш-билиш орқали бирон-бир ролга тасдиқланмаганман. Кўп синовлардан ўтиб, аввалига кичик роллардан бошлаганман кинода суратга тушишни. Актрисаларни қўшиқ куйлашига келсак, овози, қизиқиши бўлса нимага куйламасин?!\n— Санъаткор қизларнинг кўпи бир хил бўлиб кетмоқда. Хамма нарса сунъийлашиб кетаётганлигига қандай қарайсиз?\n— Бир хиллашиб кетмоқда деганда ташқи кўриниш ва кийиниш маданиятини назарда тутаётган бўлсангиз, ҳар йили нимадир урфга киради. Ҳозир лабларни шишириш, улама киприклар тақиш урф бўлгани учун бўлса керак. Лекин табиий гўзалликка етадигани йўқ.\n— Бундай бўлиб кетаётганлигига нима сабаб бўляпти деб ўйлайсиз?\n— Бунга нима сабаб бўлиши мумкин?! Балки европаликларга ҳавасдир. Нима дейишни билмайман.\n— Балки бу саволни мухбирлар кўп беришган, санъаткор бўлмаганингизда ўзингизни қайси соҳада синаган бўлардингиз?\n— Агар санъаткор бўлмаганимда либослар дизайнери, интерьер дизайнери ёки архитектор бўлишим мумкин эди.\n— Шоу-бизнесда дўстлик тушунчаси борми? Унинг самимийлигига ишонасизми?\n— Шоу-бизнесда дўстлик тушунчасимас, дўстлик бор деб ҳисоблайман. Самимиятига ҳам ишонаман.\n— Сизга санъат нима берди?\n— Мен ўзимни санъатсиз тасаввур қила олмайман. Санъаткор оиласида дунёга келганман. Шу муҳитда катта бўлганман. Санъат менга кўп нарса берди. Шу санъатим орқали кўплаб яхши инсонлар билан танишдим, мухлислар, дўстлар орттирдим, дунё кўрдим. Қолаверса турмуш ўртоғим билан танишувимизга ҳам айнан санъатим сабаб бўлган.\n— Ўзбек томошабини, мухлисларига нима ёқади деб ўйлайсиз? Ҳеч кузатганмисиз мухлислар диди қандайлигини, албатта санъатда.\n— Ўзбек томошабинига қўшиқчиликни оладиган бўлса, замонавий эстрада йўналишида ижод қилса ҳам, мусиқасига бироз миллийлик қўшилса мухлисларга жуда ёқади. Ўзимизники деб тинглашади. Кино соҳасини оладиган бўлсак, қайси жанр бўлишидан қатъий назар, тарбиявий аҳамиятга эга бўлса, ҳаётий бўлса, томошабиннинг кўнглига йўл топа олади.\n— Сиз ҳам она бўла туриб санъат соҳасини хам четга суриб қўйганингизча йўқ. Бунинг барчасига қандай улгурасиз?\n— Тан олиб айтишим керак, оила қуриб, она бўлганимдан кейин ижодда бироз сустлашдим. Лекин тўғрисини айтаман, бундан афсусланмайман. Чунки чиройли оила қурдим, фарзандларим тарбияси билан машғулман ва улар билан ўтказган вақтимдан фақат ва фақат завқ оламан. Ишларимга қандай улгуришимга келадиган бўлсам, катта фарзандим болалар боғчасига боради, кичкина фарзандимга энага қарайди, оилам ва энага ёрдами туфайли кўп ишларимга улгураман.\n— Болаларнинг тарбиясида нималарга эътибор берасиз?\n— Мен қаттиққўлроқ онаман. Болалар тарбияси жуда ҳам қийин иш экан. Фарзандларим хали ёш бўлишига қарамай, вақти келганда қулоқ солмай, характерини кўрсатади. Аввалига яхши гапириб, тушунтиришга ҳаракат қиламан, жуда қулоқсизлик қилса орқасига енгилгина шапати еб олиши ҳам мумкин. Кўпинча эртаклардан мисоллар келтириб, нима яхши, нима ёмонлигини ўргатишга ҳаракат қиламан.\n— Ёш оналарга ўзингизни маслаҳатларингиз.\n— Ёш оналарга маслаҳатим, фарзандларини соғлиғига эътиборли бўлишсин. Фарзандлари бетобланиб қолса, дарров интернетдан маълумот қидириб, дуч келган маслаҳатларга амал қилиб, болалари устида тажриба ўтказмасдан, фақатгина шифокор кўригига олиб бориб, шифокор тавсияси билан даволашсин.\n— Оилада тинчлик ҳотиржамлик бўлиши учун аёл киши нималарни қилиш керак? Нималарни қилмаслиги керак деб ўйлайсиз?\n— Оилада тинчлик ва ҳотиржамликни сақлаб қолиш учун, аёл киши зийрак бўлиб, эркагининг жаҳли чиққанини сезса, уни кўнглини кўтаришга ҳаракат қилиши, уйини саришта сақлаши керак. Ва албатта турмуш ўртоғини ранжитадиган ҳаракатлардан ўзини тийиши керак. Энди оилавий ҳотиржамликнинг бутун юкини аёлнинг елкасига ортиб бўлмайди. Қарс икки қўлдан чиқади дегандек, тинч-тотув ҳаёт учун ҳар икки томон ҳаракат қилиши керак. Эр ва хотин бир-бирига меҳрибон ва ҳурматда бўлса ҳотржамлик йўқолмайди.\n— Улғайганимиз сари ҳаётга бўлган қарашларимиз ўзгариб боради. Аввал аёл бахти нимада деб билардингиз? Ҳозирчи?\n— Тўғри, улғайганимиз сари ҳаётга бўлган қарашимиз ўзгариб боради. Шахсан мен аёл кишининг бахти оиласида, фарзандларида ва суюкли ёрида деб биламан. Бу борадаги фикрим авваллари ҳам айнан шундай эди. Ҳозир ҳам шундайлигича қолмоқда. Бундан ташқари аёл киши жамиятда ҳам ўз ўрнини топишга ҳаракат қилиши керак деб ўйлайман.\n— Турмуш ўртоғингизда Сиз қадрлайдиган энг яхши ҳислат нима?\n— Турмуш ўртоғимда энг қадрлайдиган ҳислат, уларнинг ваъдага вафодорликлари. Бир нарсага сўз бердиларми, албатта бажарадилар. Бажара олмайдиган нарсаларига сўз бермайдилар. Бу ҳозирда энг камёб ҳислатлардан бири деб биламан. Ундан ташқари ҳар қандай муаммони ҳотиржамлик билан, ўтириб, суҳбатлашиб, келишиб ҳал қилишлари ёқади.\n— Волидангизнинг Сиз доим ёдингизда тутадиган энг қадрли насиҳатларини айтиб ўтсангиз?\n— Агар санъат соҳасида гапирадиган бўлсам, онам доимо «Камтар бўлгин, доимо ўзинга қараб, чиройли бўлиб юргин», - деб кўп таъкидлайдилар. Ҳаётда бўлса, «Турмуш ўртоғингни ҳурмат қилгин, кўнглига қарагин», - деган ўгитларни кўп эшитаман.\n— Волидангиз ижросидаги энг севимли спектаклингиз?\n— «Энага» деган спектакль бўлар эди. Шу спектаклдаги образларини жуда ҳам яхши кўрар эдим. Яна «Боши қотган ошиқлар», «Шайтон ва фаришта» спектаклларидаги ролларини ҳам севиб томоша қиламан. Умуман онам ижро этган барча роллари ёқади.\n— Кино ёки спектакль, қайси бирини кўриш маъқул?\n— Албатта спектаклни томоша қилиш мароқлироқ. Спектаклда жонли ижро бўлгани сабабли орада импровизация бўлади, жонли ижро бўлгани учун кўпроқ ҳис қиласиз ўша ерда бўлаётган нарсани. Мен учун спектакль кўриш мароқлироқ.\n— Ёшлигингиздаги ёдингизда қолган бир воқеа борми? Айтиб берсангиз.\n— Ёшлигимда бўлган кўп воқеа ёдимда қолган. Шулардан бирини гапириб берсам. Ёшлигимда Самарқандага бувим, холамникига кўп борар эдик. Саккиз-ўн ёшлар бўлганман, холамнинг оилаларида янги автомобиль харид қилишган. Ўша автомобилга давлат рақами олиш учун боришганда, ҳамма болалар машинага чиқиб олганмиз. Рақам олишгунга қадар ўша ерда ҳовлида югуриб, ўйнаб юрганмиз. Бир маҳал, бирдан ҳамма ёқ қоп-қоронғи бўлиб қолган. Тепага қарасам ёруғлик кўриняпти, ўша ердан ҳамма менга қараб турибди, кейин билсам югуриб юриб, очиқ турган икки метрли қудуққа тушиб кетган эканман. Қариндошлар йиғилганда ҳалигача шу воқеани эслаб куламиз.\n— Ҳамиша гўзал бўлиш учун нималарга амал қиласиз? Уй шаройитида қандай юз ниқобларидан фойдаланасиз?\n— Ҳамиша гўзал бўлиб юра олмайман. Аёл киши доимо гўзал бўлиши кераклигини ёдда тутиб, иложи борича ўзимга қараб, гўзал бўлиб юришга ҳаракат қиламан.Тўғрисини айтаман, ҳеч қандай ниқоблардан фойдаланмайман. Баъзида шу қулупнай мавсумида қулупнай сувига юзимни ювишим мумкин. Юзни оқартиради. Ёки бодринг артганимда пўчоғини юзимга суртишим мумкин. Лекин бу ҳам камдан кам бўладиган ҳолат.\n— Яқин орада мухлислар Мадина Мумтоздан қандай ижодий янгиликларни кутишлари мумкин? Янги қўшиқлар, янги клиплар устида иш олиб бормақдамисиз?\n— Мухлисларимга яқинда туркча «Узун, инже» деган қўшиқни ҳадия этдим. Яна янги қўшиқлар тайёрлаяпмиз. Балки улардан бирига клип суратга олармиз. Мухлисларим учун туҳфалар бўлади.\n— Мадина Мумтоз яқин йилларда концерт бериш ҳақида ўйламоқдами? Режаларда борми?\n— Албатта режаларимизда жонли ижрода концерт бериш бор. Лекин қачон амалга ошиши номаълум. Аниқлашса, хабар берамиз.\nНашр санаси: 30-06-2017


“Сўғдиёна” “Насаф”ни 32 ўйиндан 6 тасида мағлуб этган холос\n28 март,2017, 11:31 358\n“Насаф” 4-тур учрашувини Жиззахнинг “Сўғдиёна” жамоасига қарши ўтказади. Учрашув 30 март пайшанба куни “Ғузор” марказий стадионида бўлиб ўтади. Учрашув соат 17:00да бошланади.\nЎзПФЛ 4-тур. 30.03.2017\n“Насаф” (Қарши) - “Сўғдиёна” (Жиззах)\nҒузор ш., “Ғузор” марказий стадиони. 17:00да\nҚанот ҳакамлари: Александр Буров (Тошкент), Сервер Еремеев (Тошкент)\nЗахира ҳаками: Элёр турсунов (Бухоро)\nНазоратчи: Арлан Хотамов (Тошкент)\nЎзПФЛ вакили: Наиль Лутфуллин\nУчрашув бош ҳаками ҳақида: Рустам Бобомуродов ўтган йилги чемпионатда “Насаф” иштирокидаги учта ўйинни бошқарган. Бу учрашувларнинг барчасида қаршиликлар ғалаба қозонишган.\nЖамоалар миллий чемпионат доирасида бунгача ўзаро 32 маротаба куч синашган. Шулардан 25та ўйинда “аждарлар”нинг қўли баланд келган. 1та ўйинда ўзаро дуранг қайд этилган. Ушбу тарихий дуранг 1998 йил Қаршида қайд этилган. 6 учрашувда “Сўғдиёна” жамоаси ғалаба қозонган. Ўзаро учрашувларда 98 марта дарвозаларга гол киритилган. Тўплар нисбати бўйича ҳам устунлик жамоамиз томонида – 69:29.\n“Сўғдиёна” футболчилари сўнгги марта 2008 йил 29 августда бўлиб ўтган учрашувда “Насаф”ни мағлубиятга учратган. Шундан кейинги ўзаро бўлиб ўтган 12 учрашувда жамоамиз кетма-кет ғалаба қозониб келмоқда.\nУшбу жамоалар ўртасидаги Жиззахда бўлиб ўтган, ўтган йилги мавсумдаги ўзаро учрашувда, “Насаф” 3:0 ҳисобида ғалаба қозонган эди. Учрашувдаги жамоамиз голларига Шахбоз Эркинов (2) ва Фозил Мусаевлар муаллиф бўлишган.\nМазкур жамоалар Қаршида ўзаро 16та учрашувда майдонга тушишган. Бу учрашувларда 1 марта “Сўғдиёна” жамоасининг, 14 марта “Насаф”нинг қўли баланд келган. Қаршида ўтказилган ўзаро учрашувларнинг фақат биттасида голсиз дуранг қайд этилган. Қаршидаги учрашувларда дарвозаларга жами 56та гол киритилган. Голлар нисбати бўйича устунлик жамоамиз томонида - 41:15.\nУшбу жамоалар 1997 йилги мавсумдан ўзаро майдонга тушган бўлсаларда, “Насаф” сафардаги илк ғалабасини 2000 йилги мавсумда қўлга киритган. Бу учрашувда жамоамиз кичик 1:0 ҳисобида ғалаба қозонган, учрашувдаги голни Рустам Абдуллаев киритган.\n“Сўғдиёна” жамоаси Қаршидан сўнгги бор 2004 йили ғалаба билан қайтган. Бу учрашув 2:3 ҳисобида жиззахликлар фойдасига ҳал бўлган. Қаршида қайд этилган илк ва ягона дуранг 0:0 натижа эса 1998 йили бўлган.\nЖамоамиз жиззахликларни энг йирик 4:1 ҳисобида мағлуб этган. “Сўғдиёна” эса 3:2 йирик ҳисобидаги ғалабага эришган.\n2000 йили Қаршида ўтган баҳсда “Насаф” илк марта “Сўғдиёна”ни йирик 3:0 ҳисобида мағлуб этган. Ушбу беллашувда дарвозабонимиз Петр Гизимчук 11 метрлик жарима тўпини голга айлантирган.\nЎзаро ўйинларда “аждарлар” беш марта йирик ҳисобда ғалаба қозонган (3:0 – 2000, 2009, 2016 йил, 4:1 – 2004, 2009).\nЯна бир қизиқарли факт, ушбу жамоаларнинг ўзаро учрашувларда энг “яхши кўрган” ҳисоби - 2:1 ёки 1:2дир. Ўзаро ўтказилган 31 учрашувда бу ҳисоб 9 марта такрорланган.\nЎзаро учрашувларда энг кўп гол киритган футболчилар\nЎзаро ўйинларда Зафар Холмуродов жиззахликлар дарвозасини 8 марта нишонга олган. Ҳанузгача ҳеч бир футболчимиз жиззахликлар дарвозасини шунча ишғол эта олмаган. Шунингдек, Бахтиёр Давлатов ва айни пайтда жамоамизга бош мураббийлик қилаётган Рўзиқул Бердиев ва жамоамизнинг собиқ футболчиси Баҳодир Аннаматовлар ўзаро ўйинларда 3 мартадан “Сўғдиёна” дарвозасини ишғол қилган.\nЎзингизга маълум, “Насаф” ўтказган 2 учрашувида 6 очко жамғариб, 3-ўринда бормоқда. “Сўғдиёна” жамоаси уч учрашувдан кейин 3 очко билан турнир жадвалининг 12-поғонасини эгаллаб турибди.\nЭслатиб ўтамиз, жамоамиз 2-турда “Бухор” жамоасини қабул қилиб, 2:1 ҳисобида мағлубиятга учратган эди.\n“Сўғдиёна” жамоаси ўтган 3-турдаги учрашувни ўз майдонида “Олмалиқ” жамоасига қарши ўтказиб, 3:2 ҳисобида ғалаба қозонган эди.\nНавбатдаги учрашувнинг бошланиш вақти\nМазкур жамоалар ўртасидаги навбатдаги учрашув 30 март пайшанба куни Ғузор шаҳридаги “Ғузор” марказий стадионида соат 17:00да бошланади.\nБундан бир кун аввал, яъни 29 март куни жамоаларнинг ўринбосарлари ўртасидаги учрашув бўлиб ўтади. Бу учрашув Қарши шаҳридаги “Геолог” стадионида соат 16:00да бошланади.\n“Сўғдиёна” – “Қўқон-1912”: Ўзаро ўйинларда устунлик жиззахликлар томонида 88 17.11.2017\nИлҳом Мўминжонов: Керакли очколарни қўлга киритишда давом этамиз 159 09.11.2017\nТеглар: Сўғдиёна Насаф\nШошилинч хабар! “Насаф” – “Пахтакор” ўйини куни чипталар сотувга чиқарилмайди 617\nПСЖ раҳбари Неймарнинг нархи борасидаги хабарларга ўз муносабатини билдирди 350\n“Нефтчи” клуби ЎзПФЛ талабларини бажаришга киришди 341\nХитойликлар Италиянинг яна бир клубини сотиб олишди 238


“Геном бўйича давлат рўйхатига олиш тўғрисида”ги Қонун бўйича билиш керак бўлган муҳим саволларга жавоблар - Zamin.uz\n•\tЎзбекистон фуқаролари;\n•\tЎзбекистонда яшаётган ёки вақтинча яшаб турган чет эл фуқаролари;\n•\tфуқаролиги бўлмаган шахслар.\n- оғир ва ўта оғир жиноятларни содир этишда гумон қилинувчи, айбланувчи сифатида жалб қилинган шахслар;\nоғир, ўта оғир жиноятларни содир этганлик, жинсий эркинликка қарши жиноятлар, 16 ёшга тўлмаган шахс билан жинсий алоқа қилиш ва 16 - ёшга тўлмаган шахсга нисбатан уятсиз-бузуқ ҳаракатлар қилиш билан боғлиқ жиноятларни содир этганлик учун ҳукм қилинган шахслар;\n- биологик материали терговга қадар текширув, суриштирув, дастлабки тергов жараёнида олинган аниқланмаган шахслар;\n- таниб олинмаган мурдалар (тана қолдиқлари, қисмлари).\n- жиноятларнинг олдини олиш, уларни очиш ва тергов қилиш, шунингдек уларни содир этган шахсларни фош этиш ва аниқлаш;\n- биологик қариндошликни аниқлаш.\nAбитуриент рухсатномасини олиш энди янада осонлашди\n28-08-2020, 13:08, Жамият


Коронавирус сабаб карантин даври айни муддао: тавсия қилинувчи китоблар (рўйхат) | Qalampir.uz\nКоронавирус сабаб карантин даври айни муддао: тавсия қилинувчи китоблар (рўйхат)\nБу қизиқ\t21 Март 12:35 14677\nКоронавирусга чалинган 33 беморни даволаётган қаҳрамон шифокорлар кимлиги маълум бўлди\nЎзбекистонда коронавирусга чалинганлар 37 нафарга етди\nКоронавирус вақтида қайси маҳсулотлар истеъмоли энг фойдали ва зарарли?\n23 мартдан тўй-ҳашамлар ўтказиш тўхтатилади\nЖаҳон соғлиқни сақлаш ташкилоти жорий йилнинг 31 январь куни коронавирус сабабли дунёда хавотирга молик фавқулодда вазият жорий қилганди. Орадан бир ойдан кўпроқ вақт ўтиб, ташкилот касалликнинг тарқалиши жиддий тус олгани ва у пандемия даражасига кўтарилганини расман эълон қилди.\nКасаллик шиддат билан тарқалаётгани сабаб коронавирус кириб келган давлатларда уйдан чиқмаслик, карантинга риоя қилиш тавсия этилмоқда. Бу бало Ўзбекистонга кириб келгани боис 19 март куни ўтказилган видеоселекторда ҳам давлат раҳбари бу масалага тўхталди. Президент Шавкат Мирзиёев: “Кўп одамларимиз карантинни тушунмасдан, уйида ўтирганлар кўчага чиқиб кетяпти. Чиқиши маън этилади уни. Юриши ҳам ман этилади. Нимага десангиз у мана шу касалликни тарқатувчи ҳисобланади. Марказлашган жойларни қилиш осон, лекин кўп жойларда биздаги маълумотлар бўйича марказлашган жойлардан ҳам кимдир чиқяпти. Маън этилади”, дея таъкидлади.\nШу муносабат билан, бутун дунё бўйлаб телевидение, интернет сайтлар ва радиода болалар ва оила учун фойдали кўрсатувлар, онлайн дастурлар ва аудиокитобларни тақдим этмоқда.\nQALAMPIR.UZ таҳририяти мамлакатдаги вазиятни ҳисобга олиб уйда китоб ўқишнинг айни вақти деб ҳисоблайди. Бундай фурсатдан фойдаланиб, билим манбаингизни ошириш учун бир неча китобларни тавсия қиламиз:\n1. Ўтган кунлар (Абдулла Қодирий)\nҲар бир ўзбек йигити, ўзбек қизи, ўзбекона оила ва тарбия қандай бўлиши кераклиги ҳақида билим олмоқчи бўлсангиз ушбу асар айни сиз учундир. Романда том маънода ўзбек маданияти, гўзал хулқ билан бир қаторда ўша давр хонликлар сиёсати бирмунча тасвирланган.\nРоман сюжетига келсак, Тошкентнинг юқори мартабали оиласининг фарзанди саналмиш Отабек савдо ишлари билан Марғилонга боради ва Қутидор оиласи билан танишиб қолади. Шу аснода, оиланинг қизи Кумушбибига ошиқ бўлади ва турмуш қуради. Воқеалар ривожини ўқир экансиз, беихтиёр асар ичида яшай бошлайсиз.\n2. Ғарбий фронтда ўзгариш йўқ (Эрих Мария Ремарк)\nФайласуфлар дунё тарихида энг ахлоқсиз иш – урушлардир дея ҳисоблашади. Муаллиф урушга нисбатан ўз нафратини, урушлар натижасида ҳаёт қанчалик хунук ва маънисиз эканини бадиий бўёқлар билан тасвирлай олган. Асар эсини таниганига кўп бўлмаган, улғайиши ҳамон Биринчи жаҳон уруши ўчоқларига улоқтирилган Пауль Боймер ва унинг фронтдошлари ҳақида ҳикоя қилади.\nБиринчи жаҳон уруши вақтида бошқа давлат армияларидан фарқли равишда, Германия аскарларини озиқ-овқат билан етарли даражада таъминланган. Бироқ ҳар қандай махсус овқатларни ўз уйингда, оиланг даврасида тановул қилган егулик билан солиштириб бўлмаслиги, фронтда ёпирилувчи кутилмаган душман хужумлари, захарли газ тарқалиши каби ҳолатларни ўқиб инсон бугунги кунига шукрона келтиради.\n3. Олтин зангламас (Шуҳрат)\nЗамона зайли билан халқ орасида доимо эъзозда бўлиб келган ўқитувчи касби бугун кўп маротаба оёқости қилинаётганини кўриш мумкин. “Олтин зангламас” асарида яхши инсонлар олтинга қиёсланган. Чунки яхши инсонни ҳам бошига қандай савдолар тушмасин у ўзлигини, виждонини йўқотмайди. Худди олтин каби ярақлаб тураверади. Асло зангламайди. Асарда олтинга тенг инсонлар ўқитувчилар мисолида ёритилган.\nАдиб бу асарини “Юрагимнинг очиқ яраси ва шукронаси” деб атайди. “Олтин зангламас”даги ҳаётни яхши биламан. Улар мен билан бирга бўлган, мен учратган кишиларнинг ҳаёти. Мен бу ҳаётнинг атрофида эмас, нақ ичида бўлганман”, дея асарга таъриф берган Шуҳрат.\nРоман шўро давлатининг қатағонлари ҳақида, уни амалга оширган кимсалар ва репрессия қурбонлари ҳақидаги ҳақиқат баралла айтилган асар эди. Шунинг учун ўша даврда асарга яхши баҳо берилганига қарамай, унинг нашр этилиши қийин кечган.\n“Олтин зангламас”ни талабалик пайтимдан бери неча бор қўлга олган бўлсам, то интихомига етмагунча сабр қилолмаганман. Бу сафар ҳам шундай бўлди. Сўнгги саҳифани ёпиб, ўйланиб қолдим. Шуҳрат ака Содиқ муаллим мисолида ўзининг бошидан ўтганларини ёзгандек эди гўё. “Олтин зангламас” деган иборани бемалол Шуҳрат аканинг ўзига нисбатан қўллаш мумкин”, дея таъкидлаган адибнинг шогирдларидан бири.\n4. Рақамли қалъа (ден Браун)\n“Рақамли қалъа” романи адибнинг илк романи бўлиб, асар 1998 йилда ёзилган. Роман ҳозирги давр учун жуда долзарб ҳисобланувчи, ахборот хавфсизлиги масаласида ҳикоя қилади.\nАсарнинг ёзилишига Ден Браун ҳаётда ўзи гувоҳи бўлган воқеа сабаб бўлади. Ден Браун ўзи дарс берадиган Университетдаги талаба дўстига электрон почта орқали ҳазиллашиб АҚШ Президентига суиқасд қилмоқчи эканлигини ёзганидан сўнг, АҚШ Миллий хавфсизлик агентлиги ходимлари томонидан қўлга олинади. Миллий хавфсизлик агентлиги энг сирли агентликлардан бири бўлиб, унинг вазифаси фуқароларни кузатиб боришдир. Бу вазият уни қизиқтириб қўяди ва у электрон хавфсизлик ҳақида асар ёзишга қарор қилади. Уйига келиб асарни ёза бошлаган пайтда электрон почта орқали вирус келиб, компьютерининг қаттиқ диски куйиб қолади. Бундан хавотир олган Ден Браун Миллий хавфсизлик агентлиги ва ундаги довюрак разведкачилар ҳақида шов-шувли китобни чоп этади.\n5. Икки эшик ораси (Ўткир Хошимов)\nУшбу асар ўзбек китобхони, ўзбек жамияти вакили учун нечоғли салмоқли ўрин тутишини алоҳида таърифлашнинг ҳожати йўқ. Чунки романга энг бебаҳо таъриф учун Ўткир Хошимовнинг қалами фойдаланишни маъқул кўрдик.\nАдиб Ўткир Хошимов: “Рост билан ёлғоннинг ўртаси – тўрт энлик", деган гап бор. Қизиқ, нега энди оз эмас, тўрт энлик? Гап шундаки, кўз билан қулоқнинг ораси – тўрт энлик экан. Эшитганингга эмас, кўрганингга ишон... Мақсад - шу.⠀\nБу китобдаги кўп одамларни ўзим кўрганман. Кўплари билан, баъзиларининг... руҳи билан... Баъзилари нимани гапирган бўлса, шуни қоғозга туширдим. Баъзилари нима гапирганини эмас, нима ўйлаганини ёзишга мажбур бўлдим. (Начора, ҳамма рост гапривармайди. Аммо ёлғон гапираётган одам ҳам ичида, барибир ростини ўйлайди.)⠀\nХуллас, бу савдолар кўп йиллар давомида кўп кишиларнинг бошидан кечган. Улар остидан ҳукм чиқариш – сизларга ҳавола...⠀\nТилимнинг учида турган яна бир андишани айтмасам бўлмайди. Эҳтимол, сиз бу китобда фоже кўпайиброқ кетмадимикин, деган ҳаёлга борарсиз. Начора, аввало – ҳаёт – нуқул байрамдан иборат эмас. Уруш эса ўйин эмас. Иккинчи жаҳон уруши миллион одамнинг уволига қолди. Шундан йигирма олти миллиони бизнинг одамлар эди. Энг азиз, энг асил кишиларимиз. Қолаверса, уруш фақат окопдаги жангчиларнинг жонига чанг солиб қолмади. Минглаб чақирим наридаги оламларни ҳам синовдан ўтказди. Мушкул дамларда имонини, инсонлигини сақлаб қолган ота-оналаримиз, ака-опаларимизнинг ҳаёти бугунги замонда бизга ўрнак бўлса не ажаб!”.⠀\n6. Уфқ (Саид Аҳмад)\nМарҳум адиб, Ўзбекистон Қахрамони Саид Аҳмад қаламига мансуб ушбу роман-трилогиянинг воқеалар маркази Иккинчи жаҳон уруши билан боғлиқдир. Роман-трилогия уч қисмдан иборат бўлади. Ушбу асар иккинчи жаҳон уруши, уруш ва урушдан кейинги йиллар воқеаларини ўз ичига олади.\nРоманда жаҳон уруши халқимизга қандай мусибатлар олиб келгани адиб қалами билан юксак тарзда акс эттирилган. Романда воқеаларда қатнашаётган ҳар бир қаҳрамон жамиятдаги қайсидир инсон сиймосини ўзида мужассам этган. Жаҳон уруши йиллари ота-боболаримиз қандай кунларни бошидан ўтказгани ҳақида билмоқчи бўлсангиз, роман айнан сиз учун.\n7. Исломга бағишланган умр (Муҳаммад Амин Муҳаммад Юсуф)\nШайх Муҳаммад Содиқ Муҳаммад Юсуф ҳазратларининг китоблари кўплаб масалаларда жавоб олиш учун хизмат қилмоқда. Кўпчилик орасида бу инсон қандай қилиб бу даражага эришган, қандай ҳаёт кечирганлиги масаласида саволлар юради. Бу китобда ушбу саволларга жавоб олиш мақсадида Шайхнинг ҳаёт йўли бўйича ташвиш ва қувончларни бирга бошидан ўтказган укалари Муҳаммад Амин Муҳаммад Юсуф баён этган.\n8. Чолиқуши (Рашод Нури Гунтекин)\nТурк ёзувчилар қаламига мансуб асарлар ичида дунё аҳли кўз олдига биринчи бўлиб ушбу асар келса, ажаб эмас. Ушбу роман 1922 йилда ёзиб омма эътиборига ҳавола этилган. Асарда Биринчи жаҳон урушидан сўнг, эски султонлик режимидан янги даврга қадам қўяётган Туркия акс эттирилган. Ҳозирги турк таълим тизимига тамал тошлари қўйилган вақтлар қизиқ воқеалар билан очиб берилган.\nАсарда икки ёшнинг ўтли муҳаббати, урушнинг даҳшатли оқибатлари, диний мутаассибликка йўғрилган эски мактаблар, қаҳрамонларнинг ватанпарварлиги қийинчиликсиз очиб берилган.\n9. Элжернонга аталган гуллар (Дэниел Киз)\nАсарда ақлий ривожланиши паст бўлган атрофидагиларнинг нафратини, устидан кулганларини тушунмагани, ақли жойига келгач, бу дунё қанчалик даҳшатли эканини англаши акс эттирилади.\nБошқа соғлом одамлардан фарқли равишда асар қаҳрамони Чарлида битта хромосома камлиги боис, кўпчилик илғаган оддий ҳолатларни ҳам тушунмайди. Олимлар унинг миясини сунъий равишда ривожлантириш учун операция қилишни таклиф қилишганда рози бўлади.\nОперациядан кейин Чарли дастлаб ўз ўтмишини эслаб, уни тушуна бошлайди. Оила аъзолари ундан уялганини, нафратланганини, у дўст деб юрганлар доимо унинг устидан кулиб юрганини ва ҳоказо. Ўйлардики, уларга ўхшаб ақлли бўлса ҳаммаси ўзгаради, уни ҳамма яхши кўради. Лекин Чарли қанчалик даҳо бўла боргани сари одамлар уни баттар ёмон кўра бошлади. Асар сўнгида қаҳрамон яшиндек таъсир қилувчи сўзларидан бир парча келтирамиз: “Идрокнинг ўзи ҳеч нимага яроқсиз. Университетимизда ақл, таълим, билим улуғланади. Лекин мен сиз билмаган нарсани биламан : инсоний туйғуларсиз билим бир тийинга қиммат. Мени тўғри тушунинг, зеҳн - инсониятга ато қилинган енг бебаҳо неъмат. Лекин кўпинча муҳаббат излаш ўрнига билим излаш билан бандмиз...”\n10. “Юлдузли тунлар” ва “Ҳумоюн ва Акбар” (Пиримқул Қодиров)\nБу икки асарни бир-биридан ажратиш мантиқсизлик деб ҳисоблаб, номларини бирга тилга олдик. Ушбу асар ўзбек китобхонлари учун ўз тарихини мазмунан англаши, айни миллат сифатида шаклланаётган ўзбек тарихи бўйича қимматли маълумотлар базаси деб ҳисоблаш мумкин.\n“Юлдузли тунлар” асарида Соҳибқирон Амир Темурнинг вафоти ва у асос солган империянинг парчаланиб кетиши ҳақида воқеалар баён этилган. Темурийлар ўртасидаги низолар, фитна, фисқ-у фасод туфайли юзага келган қонли урушлар, аёвсиз хунрезликлар оқибатида норози кайфиятдаги халқнинг аянчли ҳолати ушбу асарда очиб берилган. Ички низолар ва сарой фитналари сабаб емирилган ҳокимиятни Шайбонийхон эгаллаши унчалик қийин бўлмайди.\n“Ҳумоюн ва Акбар” асари мантиқан “Юлдузли тунлар” асарининг давоми дейиш мумкин. Унда Бобурий шаҳзодалар ўртасидаги муносабатлар, Бобурийлар сулоласи давомчилари Ҳумоюн ва Акбарлар ҳаёти акс эттирилади.\n11. Алкимёгар (Пауло Коело)\nУшбу китоб бутун дунё миқёсида одамларга мотивация улашувчи рамзий асар сифатида танилган. Сиз ўз мақсадларингизни, ҳаёт йўлингизни топа олмаяпсизми? Демак, ушбу китоб айни сиз учун.\nАсарда келтирилган, “Бу курраи заминда олий бир ҳақиқат мавжуд : қачонки сен ниманидир астойдил истасанг, албатта, унга эришасан, чунки бундай истак Оламнинг Руҳида дунёга келган бўлади. Сен ер юзида худди ана шунинг учун яратилгансан” сўзларида олам мазмунини очиб бергандек бўлади. Таҳририят асар ҳақида кўп таъриф беришни лозим топмади. Бўш вақтингиз бўлиши заҳоти, қолган эрмакларни четга суринг, китобни оила аъзоларингиз билан мутолаа қилинг.\nТаъкидлаш лозимки, бу китоблар рўйхатини карантин вақтида маънан озуқа олишингиз учун тавсиявий кўринишда тузиб чиқилди. Мақола натижасида кимнидир мулкий манфаатини ўйлаб тузилган деган янглиш фикрга келмаслигингизни сўраймиз. Айни вақтда ушбу китобларнинг китоб дўконларидан топишингиз мумкин. Коронавирусдан муҳофаза мақсадида ўтказилаётган карантин вақтида оилангиз даврасида бўлинг. Китоб мутолааси учун ҳозир айни вақти.\nкарантин китоб коронавирус\n30 Март 23:35 83742\n28 Март 15:16 75145\n28 Март 10:15 55811\n29 Март 20:52 43780\n28 Март 17:32 43535